داهاتووی نادیاری عێراق – Denegkan\nداهاتووی نادیاری عێراق\nbydengekan\tAugust 31, 2012\tگشتی\nبه بۆنه‌ی شه‌ڕی كه‌نداوه‌وه و له ساڵی 1991دا وه‌زیری ئه‌وكاتی كاروباری ده‌ره‌وه‌ی عێراق جه‌یمز به‌یكر روو به تاریق عه‌زیز وه‌زیری ئه‌و كاتی كاروباری ده‌ره‌وه‌ی عێراق وتی: “ئێمه ده‌مانهه‌وێت وڵاته‌كه‌تان خاپور بكه‌ین و بیگه‌ڕێنینه‌وه بۆ سه‌رده‌می چاخی به‌ردین”. ئه‌و وته‌یه‌ش وه‌دی هات. پاوڵ وۆڵفۆویتز، جێگری وه‌زیری به‌رگری ئه‌مریكا له ساڵی 2002دا رایگه‌یاند كه “وڵاته‌كه‌ی ده‌یهه‌وێت كۆتایی بێنێت به‌وانه‌ی كه پشتیوانی له تیرۆریزم ده‌كه‌ن”. به‌ڵام عێراق بۆ خۆی ته‌فر و تونا بوو. سه‌ربازانی ئه‌مریكی له‌و كاته‌وه كه له كۆتایی ساڵی 2011ه‌وه بڕیاری پاشكه‌شه‌یان له‌و وڵاته بۆ ده‌ركرا، وه‌ڵاتێكی عه‌یب داریان له دوای خۆیان به‌جێهێشت. به گوێره‌ی مافه نێونه‌ته‌وه‌ییه‌كان، ئه‌مریكا ده‌بێ له بواری یاسایی و ئه‌خلاقییه‌وه غه‌رامه و نۆژه‌نكردنه‌وه‌ی عێراق بگرێته ئه‌ستۆ، به‌ڵام به دڵنیاییه‌وه هیچ هه‌نگاوێكی بۆ هه‌ڵناگیرێت.\nئه‌مڕۆ پاش نزیكه‌ی 9 ساڵ له داگیركاری و “دێموكراسی” ئه‌مریكا بۆ عێراق، بارودۆخی عێراق زۆر خرابتره به به‌راورد له گه‌ڵ پێش هێرشی ئه‌مریكا. په‌روه‌رده و ته‌ندروستی له عێراقدا له دوای ساڵی 2003ه‌وه نه‌ك هه‌ر باشتر نه‌بووه، به‌ڵكو به راده‌یه‌كی به‌رچاویش دابه‌زیوه. به میلیۆن كه‌س له خه‌ڵكی عێراق له كاره‌با و ئاوی پاكی خواردنه‌وه بێبه‌شن. كه‌م نین ئه‌و ژن و مناڵانه‌ی كه به‌شێوه‌یه‌كی دڵهه‌ژێن تووشی كاره‌ساتی جۆراوجۆر ده‌بنه‌وه. فێنده‌مینتالیزمی ئایینی له رژێمی عێراقدا – ئه‌و رژێمه‌ی كه به پشتیوانیی ئه‌مریكا ده‌سه‌ڵاتی به‌ده‌سته‌وه گرت – جێگه و پێگه‌ی ژنانی زۆر ناله‌بارتر كردوه و به‌شێوه‌یه‌كی به‌رچاو ده‌ستی ئه‌وانی له په‌روه‌رده و دامه‌زراندندا كورت كردوه‌ته‌وه.\nله لێكۆڵینه‌وه‌یه‌كی دوكتۆر سه‌عاد ئه‌لعه‌زاویدا ده‌رده‌كه‌وێت كه لانیكه‌م 85%ی ئه‌و ژنانه‌ی كه خوێندنی باڵایان ته‌واو كردوه، بێكارن. ژنانی عێراق به‌ر له ساڵی 1991 وه‌كو گه‌وره‌ترین پارێزه‌ری مافه بنه‌ڕه‌تیه‌كانی ژنان و باڵاترین كه‌سه‌كان له بواری فێركردن و بارهێنان له هه‌موو ناوچه‌كه‌دا ده‌ناسرانه‌وه. ئه‌گه‌ر له كۆمه‌ڵگای ئه‌مڕۆی عێراقدا بمانهه‌وێت رۆڵی ژنان هه‌ڵسه‌نگێنین، ده‌توانین زۆر به‌هاسانی وه‌كو كاره‌ساتێك ناوی به‌رین. به‌سه‌دان ژن له‌م عێراقه به‌ناو ئازاد كراوه‌دا ده‌كوژرێن ته‌نیا به هۆی ئه‌وه‌یكه چالاكییه پیشه‌ییه‌كانیان، رۆڵی سیاسیی ئه‌وان له‌م وڵاته‌دا و یان شێوازی جلوبه‌رگ پۆشینیان بۆ نمونه له‌چك به سه‌ردا دانیان له گه‌ڵ ستاندارده باسكراوه‌كانی ئه‌وان نایه‌ته‌وه.\nكه‌م نین ئه‌و ژنانه‌ی كه رایانكردووه یان پیشه‌كانیان له ده‌ست داوه، كه ئه‌وه‌ش بۆته هۆی هه‌ڵاتنی مێشكه‌كان و به‌هۆی ئه‌وه‌شه‌وه ته‌ندروستیی كۆمه‌ڵگا ئیفلیج بووه. له‌شفرۆشی ژنان په‌ره‌ی سه‌ندووه، رێژه‌ی بێوه‌ژنه‌كان له عێراقدا به 3 میلیۆن كه‌س ده‌خه‌مڵێندرێت و 5 میلیۆن مناڵی بێ دایك و باوك واته یه‌ك له پێنجی مناڵانی ئه‌م وڵاته له بارودۆخێكی زۆر دژواردا ده‌ژین. ناوه‌نده‌كانی پارێزه‌ری مافه‌كانی مرۆڤ باس له‌وه ده‌كه‌ن كه 4 میلیۆن كه‌س له خه‌ڵكی عێراق تا هه‌نووكه‌ش ئاواره و ده‌ربه‌ده‌رن، چ ئه‌وانه‌ی كه ته‌ریده‌ی هه‌نده‌ران بوون و چ ئه‌وانه‌ش كه له ناوی خۆی وڵاتدا ئاواره‌ن.\nپاش تووندوتیژییه تاقمی و عه‌شیره‌ییه‌كانی ساڵانی 2005-2007 زۆربه‌ی ئه‌و ئاوارانه ناتوانن رووبكه‌نه‌وه شوێنه پێشوه‌كانی خۆیان. ئابووریی عێراق داڕماوه و كارگاكانی به‌رهه‌مهێنانیش له‌ناو چوون. ئه‌م به‌ناو دێموكراسییه‌ی كه ئامریكا به‌دیاری هێناوه، له راستیدا گاڵته‌جاڕێكه كه تێیدا شیعه‌كان ده‌ستێكی باڵایان له ده‌ستێوه‌ردانی سیاسه‌ت و گه‌نده‌ڵیدا هه‌یه. 90%ی جه‌ماوه‌ری عێراق له ماوه‌ی نۆ ساڵی رابردوودا به‌شێوه‌یه‌ك له شێوه‌كان تووشی خه‌سار بوون، زۆربه‌ی مرۆڤه‌كان شایه‌تی كوشت و كوشتار، ته‌قینه‌وه و تووندوتیژیه‌كانی تر بوون. خۆته‌قاندنه‌وه، قه‌تڵ و چاندنی بۆمب له عێراقدا له رۆژی 18ی دیسامبری 2011ه‌وه (له‌و رۆژه‌وه كه ئامریكا زۆربه‌ی سه‌ربازه‌كانی خۆی له عێراق كێشایه‌وه) هه‌تا ئێستا، بوونه‌ته هۆی گیان له ده‌ست دانی به سه‌دان كه‌س له جه‌ماوه‌ری عێراق.\nراگه‌یه‌نه‌ره نێونه‌ته‌وه‌ییه‌كان لێره‌دا زیاتر له پێویست سه‌رنج ده‌ده‌نه راپۆرتی حیزبه شیعه‌كان. هه‌واڵه‌كان به به‌رده‌وامی باسی راهێنان له دژی گروپی سوننه و تیرۆریستیی ئه‌لقاعیده ده‌كه‌ن، هه‌ر ئه‌وانه‌ی كه هێرش ده‌كه‌نه سه‌ر شیعه‌كان.\nبه بڕوای كارناسانی بواری ئاسایش، له راستیدا گروپی ئه‌لقاعیده له عێراقدا رێكخراوێكی زۆر بچوكن، به‌ڵام دیسانه‌وه‌ش له مانگه‌كانی رابردوودا چه‌ندین ته‌قینه‌وه له شاره‌كانی موسڵ، تكریت، فه‌للوجه، به‌غدا و … روویداوه. زۆربه‌ی ئه‌و شوێنه ناوبراوانه شوێنی نیشته‌جێبوونی سوننه‌كانن، كه‌واته شه‌پۆلی ته‌قینه‌وه‌كان خۆی به‌سه‌ر هه‌موو وڵاته‌كه‌دا ده‌كێشێت. ئه‌گه‌ر وایه بۆچی پێشێتی(اولویت) راگه‌یه‌نه‌ره‌كان ئه‌وه‌یه كه بانگه‌واز بۆ ناكۆكییه‌كانی نێوان ئه‌لقاعیده و خه‌ڵكی شیعه بكه‌ن و خه‌ڵكی شیعه وه‌كو قوربانیانی سه‌ره‌كی ناو به‌رن؟ بۆچی هیچ قسه‌یه‌ك سه‌باره‌ت به هه‌زاران سوننه‌ی تر ناكرێت كه له‌م دواییانه‌دا له سه‌رتاسه‌ری وڵاتدا له لایه‌ن رژێمه‌وه ده‌ست به‌سه‌ر ده‌كرێن؟ ئه‌ی بۆچی هیچ شتێك سه‌باره‌ت به رژێمی توڕه و تۆسن و سێكتاریستیی نوری مالیكی نانووسرێت كه ماوه‌یه‌ك له‌مه‌وبه‌ر “ئایینی شیعه”ی وه‌ك شوناسی سه‌ره‌كیی خۆی ناو برد؟!\nئیعدام و ده‌ست به‌سه‌ر كردن\nله 28ی مانگی مه‌ی ساڵی 2011دا، ئه‌منێستی ئه‌نترناشیۆناڵ راپۆرتی ساڵانه‌ی خۆی بڵاو كرده‌وه كه تێیدا نووسرابوو: مافی مرۆڤ زۆر به توندی له لایه‌ن ده‌زگا ئه‌منیه‌كانی عێراق و سه‌ربازانی ئه‌مریكیه‌وه پێشێل ده‌كرێت. له راپۆرته‌كه‌دا هاتووه: به هه‌زاران كه‌س ده‌ست به‌سه‌ر كراون بێ ئه‌وه‌یكه تاوانێكیان له سه‌ر سه‌لمابێت یان دادگایی كرابن و كه‌م نین ئه‌و كه‌سانه‌ی كه ساڵانێكه له به‌ندیخانه‌كاندا به‌سه‌ر ده‌به‌ن. ئه‌شكه‌نجه و شێوازه‌كانی تری ئه‌زیه‌ت و ئازار له لایه‌ن ده‌زگا ئه‌منیه‌كانی عێراقه‌وه ئاسایی بۆته‌وه. به‌رپرسانی قه‌زایی پاش دادگاییه‌كی ناعادڵانه سزای له‌سێداره‌دان به سه‌ر كه‌كسانی گومانلێكراودا ده‌سه‌پێنن و لانیكه‌م 1300كه‌س له چاوه‌ڕوانی ئیعدام دان.\nرێكخراوی مافی مرۆڤ له 9ی مانگی فێوریه‌ی 2012دا ئاشكرای كرد كه له سه‌ره‌تای ئه‌مساڵدا 65كه‌س له‌سێداره دراون و وته‌بێژێكی حكومه‌تی عێراقیش رایگه‌یاند كه هێشتا كه‌سانی تریش ماون كه ئیعدام بكرێن. له گه‌ڵ ده‌سپێكی چوونه‌ده‌ره‌وه‌ی سه‌ربازانی ئه‌مریكی له دیسامبری 2011دا له عێراق، به شێوه‌یه‌كی به‌رفراوان ده‌ست به سه‌ر كردنی خه‌ڵك له سه‌رتاسه‌ری عێراقدا ده‌ستی پێكردبوو. به پێی ئاماری ره‌سمی وه‌زاره‌تی به‌رگری و وه‌زاره‌تی ناوخۆ، هێزه ئه‌منیه‌كانی حكومه‌ت له مانگی دیسامبری 2011دا، له 14 پارێزگادا 220 ئۆپه‌راسیۆنیان رێكخستووه و له ئاكامدا 1726 كه‌س و له‌وانه به ده‌یان ژنیشیان ده‌ستگیر كردووه. له مانگی ژانویه‌ی 2012دا 210 ئۆپه‌راسیۆنی سه‌ربازی رێكخراوه كه به هۆیه‌وه 1388 كه‌س قۆڵبه‌ست كراون. له مانگی مارسدا 193جار هێرش كراوه‌ته سه‌ر شوێنه جۆراوجۆره‌كان و به هۆیه‌وه 1465 كه‌س قۆڵبه‌ست كراون و چاره‌نووسی به‌شێكی زۆر له ده‌ستبه‌سه‌ر كراوه‌كانیش نادیاره و بنه‌ماڵه‌كانیشیان بێ هیوابوون له گه‌ڕان به‌دوای ئازیزانیاندا. (له‌م ئاماره‌دا قۆڵبه‌ست كردن و پێشێلكردنی مافه‌كانی مرۆڤ له لایه‌ن یه‌كه‌كانی دژی تیرۆر، عه‌شایره‌كان، هیزی پێشمه‌رگه له كوردستان و هێزه چه‌كداره‌كانی تر له‌به‌ر چاو نه‌گیراون).\nله راستیدا عێراق یه‌كه‌مین وڵاته له جیهاندا كه خه‌ڵكانێكی زۆری تێدا بێ سه‌ر و شوێن كراوه و ئاماره‌كانیش باسی زیاتر له 1 میلیۆن بێ سه‌روشوێن ده‌كه‌ن.\nبه له‌به‌رچاوگرتنی ئه‌م كاره‌ساته دڵهه‌ژێنانه ئێستا كاتی ئه‌وه هاتووه كه پرسیارێك له خۆمان بكه‌ین: براوه‌ی ئه‌م شه‌ڕه شێتانه‌یه كێ بوو؟ عێراقیه‌كان تا ئه‌مڕۆش هه‌ر جه‌ژنی گه‌ڕانه‌وه‌ی سه‌ربازانی ئه‌مریكی ده‌گێڕن. نوری مالیكی سه‌رۆك وه‌زیران له رێكه‌وتی 18ی دیسامبری 2011دا دوای گه‌ڕانه‌وه‌ی سه‌ربازانی ئه‌مریكی، په‌یامێكی پیرۆزبایی ئاراسته‌ی خه‌ڵكی عێراق كرد و په‌یامی سه‌ركه‌وتنی به گوێی خه‌ڵكی عێراقدا دا. به‌ڵام به داخه‌وه عێراق و جه‌ماوه‌ره‌كه‌ی گه‌وره‌ترین دۆڕاوی ئه‌و كوشت و كوشتار و كاولكاریه‌ن كه له ساڵی 1991دا و به شه‌ڕی كه‌نداو ده‌ستی پێكرد، به ئابڵۆقه نێونه‌ته‌وه‌ییه‌كان له ساڵانی 90دا قوڵتر بۆوه و به هێرشی ئه‌مریكا و بریتانیا له ساڵی 2003دا به‌وپه‌ڕی خۆی گه‌یشت. 99%ی خه‌ڵكی ئه‌مریكاش ناتوانرێت وه‌كو براوه‌ی ئه‌و شه‌ڕه ناو ببرێن. شه‌ڕێك كه به وته‌ی ئابووریناس و پرۆفیسۆر ژۆزێف ستیگلیتز زیاتر له 4000 میلیارد دۆلاری له باجی خه‌ڵكه‌كه‌ی دابین كراوه. بێگومان تێچووی ئه‌و شه‌ڕه‌ش یه‌كێك له هۆكاره‌كانی قوڵتربوونه‌وه‌ی قه‌یرانێكی ئابووریی بووه كه ئه‌مریكا له‌م ساڵانه‌ی دواییدا تووشی بووه و به‌و هۆیه‌شه‌وه خه‌ڵكانێكی زۆر بێكار و بێ خانه و لانه بوون.\nنووسینی: دیرك ئادریاینسنس\nله هۆڵه‌ندیه‌وه: یوسف عه‌لی پور\nPrevious قەیرانی ریفۆرم لە یەکگرتوودا …1\nNext لێوان … عه‌لی حه‌مه‌ره‌شید به‌رزنجی


لە بەغدا یان لە هەولێر، ئەوان بەدوای دەسكەوتدا هاتوون\nهاتنی ئەوجاری شاندی باڵای حكومەتی توركیا بۆ بەغدا دواتر هاتنیان بۆ هەولێر قسەوباسی زۆر هەلدەگرێت ، ئەو شاندە بۆچی هاتبوون و چیان دەسكەوت ؟ ئەگەرچی ئەوەی شاندی توركیا بەر لە هاتنیان ڕایانگەیاندبوو تەنیا دوو پرس بوو ، ئەویش پرسی پەیوەندی ئەمنی - سەربازی و بازرگانی نێوان هەردوو وڵات بوو ، بەڵام پێكهاتەی شاندەكەی توركیا كە لەچەندین وەزیری وەك بەرگری و وزە و بازرگانی و پەروەردەو لەسەروی هەموو ئەمانەش كوڕەكەی ئەردۆغانی سەرۆك كۆماری توركیا ئەوەمان پێدەڵێت كە لەهەگبەی ئەو شاندەدا كۆمەڵێك پرس هەبووە تا بەجیا لەگەڵ بەغدا و هەولێری باس یكەن هەر لە پرسی ئەمنیەوە بگرە تا نەوت و غاز و كردنەوەی دەروازەی سنووری تازە لەگەل عێراق و داخستنی خوێندنگاكانی سەر بە فەتحوڵاگولەن و ئایندەی هێزەی توركیا لە باشیك و لەهەمووشیان گرنگتر شەڕی pkk لە شەنگار .\nهەمیشە كات و شوین بۆ گفتوگۆی نێوان ركابەرەكان گرنگی خۆی هەیە ، بۆیە دەبینین تا ئەو كاتانەی ئەستێرەی داعش گەش بوو ، هەر رۆژەو شاروشارۆچكەیەكی ئەخستە ژێر قەڵمڕەوی دەوڵەتە بەناو ئیسلامیەكەی خۆی ، توركیا بەهەموو شێوەیەك هاوكاری داعشی دەكرد ، بۆ ئەوەی لە رۆژئاواو باشوور و باكووری كوردستنان لە دژی كوردان بەكاریان بێنێت ،توركیا بەكردەوەش ئەمەی كرد لە نموونەی شەڕەكانی داعش لە كۆبانێ و شەنگار و موسڵ و شوێنەكانی تر ، بەڵام لە ئێستادا كە خۆری تیرۆرستانی داعش لە سەردەستی شەرڤانان لە سوریا و رۆژئاوای كوردستان و لێرەش لەسەردەستی پێشمەرگە و هێزە ئەمنی و سەربازیەكانی عێراق لە ئاوابووندایە ، توركیا دەیەوێت ئەوەمان پێبفرۆشێتەوە كە بۆ شەڕی داعش ئامادەی هاوكاریە ، ئەویان دەكاتە كارتێك بۆ ئەوەی لەهەریەك لەبەغدا و هەولێر دەسكەوتی زیاتری دەسكەوێت ، ئەمەیان قسەیەكە لەسەر كاتەكە ، بەڵام بۆچی توركیا لەیەك كاتدا بەغدا و هەولێری هەڵبژارد ؟ كە هەموومان دەزانین لە چەند ساڵی ڕابردوو توركیا زۆر سوودی لە ناكۆكیەكانی نێوان هەولێر و بەغدا بینی بەوەی بەهۆی ناكۆكی ئەودووانە گرێبەستی پەنجا ساڵەی نەوتی لەگەل هەولێر بەست و قسە لەسەر رێكەوتنی غازیش دەكرێت ، ئەمەیان لەرووی بازرگانیەوە لە رووی سەربازیشەوە توركیا توانی گوێ بە نارەزایەكانی بەغدا نەدات و هێزێكی زۆر لە سەربازگەی باشیك جێگیربكات تا لە رۆژگارێكی وەك ئەمرۆ ئەو پرسە وەك كارتی گفتوگۆ بەكار بێنێت .\nئەمەیان رای توركیا بوو لە نێو ماڵی كورد چەند جارێك حەغتی لەسەر كردەوە ، دەبێت چاوەڕوان بین تا بزانین ئەوانی تر چی دەكەن و چی دەڵێن، چونكە لە كاتی خۆی هیچ نەوترا ، بۆیە باشتر وایە بەدوای چارەسەری كوردانە بگەڕێین و كەس نەچێتە ژێرباری سیاسەتەكانی توركیا ، ئەویش بە گفتوگۆ و رێكەوتن و مورعاتی یەكتر دەكرێت .


به هۆی نزيك بوونه‌وه‌ی ١٧ی شوبات ،پارتی له سلێمانی تووشی ترس و دڵه‌راوكێ هاتووه\nکارمەندێکی لقی 4\nSunday, 02.05.2012, 12:00\nئێواره‌ی ئه‌مرۆ هه‌ڵۆی ئه‌حمه‌د سمێڵ به‌رپرسی لقی ٤ به نهێنی ئاگاداری هه‌موو ليژنه ناوچه‌كانی كردووه، نابێت به هۆی نزيك بوونه وه‌ی ١٧ی شوبات باره‌گاكان چۆڵ بكه‌ن و ده‌رگاكانی دابخه‌ن.\nئه‌مه دوای ئه‌وه هاتووه، كه مامۆستا فه‌ريق عه‌ولڵا هه‌ورامی به‌رپرسی ناوچه‌ی سلێمانی داوای كردووه هه‌موو باره‌گاكان چۆڵ بكه‌ن و دايبخه‌ن نه‌كا هێرشيان بكرێته سه‌ر و هه‌موويان بكوژرێن، به‌ڵام هه‌ڵۆ كورده دوای يه‌ك كاتژمێر وه‌ڵامی هه‌موو ناوچه‌كانی به نهينی داوه‌ته‌وه، كه ٥ ڕۆژ پيش واده‌ی ١٧ی شوبات دوو فه‌وجی زيره‌ڤانی به جلو به‌رگی مه‌ده‌نی و زياتر له ٣٠٠ كادری پاراستن پرچه‌ك و ته‌قه‌مه‌نی ده‌كرێن و به‌سه‌ر ناوچه‌كان و باره‌گاكانی ديكه‌دا دابه‌ش ده‌كرێن.\nئه‌وه‌ش زانراوه، كه هه‌ڵۆ كورده باسی له‌وه كردووه ، زياتر له ٢٥٠ ده‌ماچه و ٥٠٠ كلاشينكۆڤ و ٢٠ ده‌مانچه‌ی كاتم بێ ده‌نگ و ٢٥ قه‌ناسه بۆ سنوری پارێزگای سلێمانی گه‌يشتۆته باره‌گای سه‌ركردايه‌تی پارێزگای سلێمانی له گه‌ڕه‌كی ڕاپه‌رين و به پێی خشته و به‌رنامه‌كانی سه‌ركردايه‌تی دابه‌ش ده‌كرێن.\nئه‌وه‌ش له ريگه‌ی فه‌ريقی عه‌وڵاوه زانراوه، كه ئه‌و تاوانبارانه‌ی ١٧ی شوبات زۆربه‌يان شاريان جيهێشتووه و ئه‌وانی ديكه‌ش له باره‌گاكانی پارتیيدا مانه‌وه‌وه و به ڕۆژ له ماڵه‌كانيان و به‌شه‌ويش له باره‌گاكانيان وه‌ك پاسه‌وان ئه‌ركيان پيسپێردراوه.\nهه‌روه‌ها هه‌ڵۆ كورده باسی ئه‌وه‌شی كردووه هه‌ر ئه‌ندام كارگيرو ئه‌ندام لقه‌كان و كاديران له رۆژێك پێش ١٧ی شوبات له باره‌گاكانی خۆيان نه‌مێننه‌وه ئه‌وا مووچه‌كانيان ده‌برن و له حیزب ده‌رده‌كرێن.\nكارمه‌نديكی لقی ٤


بانكێك و 32 شیركەتی كەشیتیڕانی ئێران دووبارە بەرەوڕووی گۆمارۆ بوونەوە – زاگرۆس پۆست\nماڵەوە / ئێران / بانكێك و 32 شیركەتی كەشیتیڕانی ئێران دووبارە بەرەوڕووی گۆمارۆ بوونەوە\nبانكێك و 32 شیركەتی كەشیتیڕانی ئێران دووبارە بەرەوڕووی گۆمارۆ بوونەوە\nپێنج شه‌ممه 9 نیسان 2015\tئێران, هەواڵ 97 جار خوێنراوه‌ته‌وه\nیەكێتی ئوروپا بۆ جارێكی دیكە و ئەم جارە بە كەڵك وەرگرتن لە بنەما حقوقیە نوێیەان، گەمارۆی نوێی لە دژی بانكی تجارەت و 32 شیركەتی كەشتی رانی ئێرانی سەپاندووەز پێش لەمە دادگایەك لە ئوروپا گەمارۆكان لە دژی ئەو بانكە و 40 شیركەتی كەشتیڕانی هەڵوەشاندبووەوە.\nبە پێی راگەیەندراوی غەرمی یەكێتی ئوروپا كە رۆژی چوارشەممە 19ی مانگی خاكەلێوە بڵاوی كردەوە، بانكی تجارەتی ئێران و 32 شیرەتی كەشتیڕانی سەر بەو بانكە جارێكی دیكە كەوتنەوە لیستی گامارۆی ئوروپا و تەنیا 8 شیركەتی كەشتی رانی لە ژێر گوشاری گەمارۆكان رزگاریان بووە.\nئەم كردەوەیەی ئوروپا یەك هەفتە پاش رێكەوتنی ئەتۆمی لە لۆزان لە نێوان ئێران و گرووپی 5+1 دەرخەری ئەوەیە كە ئوروپا گوشارەكانی خۆی لە رێگای گەمارۆەكانەوە تا گەیشتن بە رێكەوتنێكی كۆتایی سەبارەت بە بەرنامەی ئەتۆمی ئێران درێژەی دەبێت.\nدووهەمین دادگای باڵای یەكێتی ئوروپا گەمارۆكانی دژی 40 شیركەتی كەشتیڕانی ئێرانی و بانكی تجارەتی ئەو وڵاتە لە مانگی ژانویەتی 2015 لابردبوو و رایگەیاند كە ئەو بەڵگە و دیكۆمێنتانەی رادەستی ئەم دادگایە كراون، ناتوانی پەیوەندیی بانكی تجارەت و بەرنامەی ئەتۆمی ئێران یا یارمەتی گەیاندنی ئەو بانكە بە مەبەستی دەورلێدانەوەی گەمارۆكان لە دژی ئێران پشتڕاست ناكاتەوە و هەر بەم بۆنەوە درێژەدان بە گەمارۆكان پاساوهەڵگر نیە. پاش هەڵوەشاندنەوەی ئەم گەمارۆانە، یەكێتی ئوروپا 2 مانگ و 10 رۆژ مەجالی هەبوو كە داوای پێداچوونەوە بكات یا بە پێی بنەما یاساییەكانی دیكە بۆ درێژەدان بە گەمارۆكان بگرێتە بەر.\nیەكێتی ئوروپا لە ساڵی 2012ی زایینیەوە بانكی تجارەتی ئێرانی بە هۆی دەورگێڕان لە بەرەوپێش بردنی ئامانجە ئەتۆمیەكانی كۆماری ئیسلامی، خستە لیستی گەمارۆكانی خۆیەوە. بەو پێیە، هەرچەشنە مامڵە كردنێك لە لایەن 28 وڵاتی ئەندامی یەكێتی ئوروپا لەگەڵ بانكی تجارەتی ئێران قەدەغە كرا و داراییەكانی بانك و شیركەتەكانی سەر بەو بانكە دەستی بەسەردا گیرا.\nیەكێتی ئوروپا بە پشت بەستن بە بنەما حقوقیە نوێیەكان، ئابڵۆقەكان لە دژی بانكی تجارەت و 32 شیركەتی كەشتیڕانی ئێران درێژە پێدەدات. پێشتر ئەو شیركەتە كەشتیڕانیانەی گەمارۆیان خرابووە سەر، لەوانە(Ocean Capital Administration GmbH) لە هامبورگ تۆمار كرابوون.


هاوژین زیبا: تورکیا شکا، کوا مافی مرۆڤ؟ – WTARIKURD\nلە دوای داگیرکردنی عێراق لەلایەن ئەمریکاوە سیاسەتێکی نوێ لە ناوچەکەدا دەستیپێکرد، ئەمریکا کاتێک لە رۆژهەڵاتی ناوەراست دەستتێوەردانێکدەکات، کودەتای سەربازی دەکات یان بەهێزی دەوڵەتێکیکە داگیرکاری ئەنجامدەدات. مرۆڤ دەتوانێت تورکیا بە بەشێک لەو سیاسەتەی ببینێت.\nلە دوای 2011 ئەمریکا لە رێگای دەوڵەتی تورکیاوە سیاسەتی دەستتێوەردانی لە سوریا، لیبیا وعێراق ئەنجامدا. تورکیا بە پشتگیری ئەمریکا لەو وڵاتانەدا سیاسەتی ئابووری و سەربازی پێشخست. لەبەر ئەوەی بەراورد بە ئەو وڵاتانە تورکیا وڵاتێکی بەهێزە، روسیا هەوڵیدا تورکیا بخاتە ژێر کۆنترۆڵی خۆیی و سودی لێ وەربگرێت. بۆیە تورکیا هەرچی خواستبێت روسیا بەگوێرەی بەژەوەندی خۆی بۆی جێبەجێ کردووە.\nتورکیا بەهۆی پەیوەندییەکانی لەگەڵ روسیاو ئەمریکا هەوڵیدا جارێکیکە بە خەیاڵێکی عوسمانی نوێوە لە هەرێمی دەوڵەتێکیکەدا سەروەربێت، چۆن ئێران بەهۆی مەزهەبی شیعەوە تا عەرەبستانی سعودیە هەوڵدەدات بەهێزبێت، تورکیاش دەیویست بەو شێوەیە بکات. لەلایەکەوە بۆ بەرژەوەدی روسیاو ئەمرکا کاردەکات لەلایەکی دیکەشەوە هەوڵ دەدات خەیاڵی عوسمانی نوێ زیندووبکاتەوە.\nبێگومان خەیاڵی عوسمانی نوێ سەرناکەوێ، چونکە نە سەردەم سەردەمی ئیمپراتۆرییە نە ئەمریکاو روسیا رێگە بەوە دەدەن، بەڵام لەبەر ئەوەی تورکیا کار بۆ ئەو دەوڵەتانە دەکات ئەوانیش تورکیا بۆخۆیان بە مەترسی نازانن بۆیە زۆر جار لەبەرامبەر ئەو ئۆپەراسیۆنە داگیرکارییانەی دەوڵەتی تورکیا ئەنجامی دەدات بێدەنگ دەبن، مرۆڤ دەتوانێت ئۆپەراسیۆنی داگیرکاری دەوڵەتی تورکا بەم شێوەیە شرۆڤە بکات. ئەگەر رێگە پێدانی ئەو دەوڵەتانە نەبێت تورکیا ناتوانێت هەتا گارێ ئۆپەراسیۆن بکات.\nئۆپەراسیۆنی گارێ دیارە کە هەم بۆ داگیرکردنی باشور هەمیش بۆ رزگارکردنی دیلەکانی ژێر دەستی پەکەکە پێکهات، وادەردەکەوێت دەوڵەتی تورکیا بۆ ئۆپەراسیۆنی گارێ بە بیانووی رزگارکردنی دیلەکان لە ئەمریکا رەزامەندی وەرگرتووە ئەمریکاش بە هاوکاری پارتی رەزامەندی و هەواڵگری داوەتە دەست تورکیا، بەڵام خەیاڵی تورکیا بەر دیوارکەوت. دیارە کە دەوڵەتی تورکیا خەیاڵی وەک هۆڵیودە، چونکە وابیری دەکردەوە کە ئەندامەکانی خۆی لە دەستی پەککە دەردەکات و لەگارێ جێگیردەبێت، بەڵام پەکەکە راستی خۆی و ژیانی جارێکیکە لە رووی هەموویاندا چۆن دەوڵەتی توکیا 2008 لە زاپ شکستیخوارد لە گارێش تێکشکێندرا.\nبێگوومان ئەو دیلانەی ژێردەستی پەکەکە چۆن مردبن بەرپرسیار دەوڵەتی تورکیایە. دەوڵەتی توکیا ئۆپەراسیۆنی نەکردایە ئەو دیلانە بەپێی یاسای جەنگ و یاسای جنێف پارێزراوبوون، بەڵام تورکیا بە هێرشێکی کیمیایی و ئۆپەراسیۆنێکی بێ کۆنترۆڵ ئەو دیلانەی کوشت تا ئێستا کەس حسابی ئەوەی لە دەوڵەتی تورکیا نەخواستووە، ئەگەر ئەو دیلانە رزگاربونایە تورکیا لەناو دەوڵەت و لە ولاتی خۆیدا دەبوو بە قارەمان، بەڵام پەکەکە تورکیای تێکشکاند، ئێستا دەبێت تورکیا بەپێی یاسای جەنگ سزابدرێت، ئەگەر دادگای شەری نێودەوڵەتی و دادگای مافی مرۆڤی ئەوروپی راستگۆو سەربەخۆبێت بێگومان دەبێت دەڵەتی تورکیا دادگایی بکەن، چونکە تورکیا مافی ژانی مرۆڤ و حقوقی شەری پێشێلکرد.


فەیسبووک دژایەتی گەریلا و سەرۆک ئاپۆ دەکا.\nماوەی زیاتر لە هه‌فته‌یه‌که لە رێگای (فه‌یسبووک)ه‌وە بۆ زۆر کەس نامە بەرێکراوە و هۆشدارییان داوە ئەگەر بێتو وینەی گەریلای کورد و سەرۆکی بێ وێنەی گەلەکەمان و گەلە بن دەستەکانی دونیا (عەبدوڵا ئۆج ئالان) لانەبرێ واتە پاک نەکرێتەوە ئەوا فه‌یسبووک لاپەرەکەیان دادەخا و رێگانادا چالاکیان ھەبێ.\nئەمە لە خۆیدا بێ ره‌وشتیی و سنووربەزاندنە کە بەرێوەبەرانی فه‌یسبووک و باشترە بلێم کۆپە دەست په‌روەرەکانی ئه‌مه‌ریکا ئەنجامی ده‌ده‌ن.\nکام یاسای ئازاد و دیموکرات و ئازادیخواز و کام میدیای ئازاد و ڕاسگۆ ڕێگا دەگرێ لە مرۆڤەکان کێ دانەنێ و چی دەنووسێ؟\nبۆچی بەریوەبەرانی فه‌یسبووک ئەو گرتە ڤیدیۆ ترسناکانە ھەتا مرۆڤی ژێر چواردە ساڵیش ناتوانی بی بینێ رێگا دەدا بڵاو بکرێنەوە؟\nفه‌یسبووک بۆچی ئاڵاو وێنەی فاشیستەکانی تورک بڵاودەکاتە کە دەستیان سوورە بەخوێنی ھەزار مرۆڤی بیگوناە و دەبینین لە سەر سنگی گەریلای شەھید وێنەی یادگاریی دەگرن؟\nبۆچی وینەی ئەوانەی کە بە فرۆکە منداڵانى ناو بێشکە بە فرۆکە شەھید دەکەن ڕەوایە وێنەکانیان بڵاوبکرێتەوە لە فه‌یسبووک، بەڵام ئەوانەی لەگەڵ گیاندارن ژیان دەکەن و بەرگری لە خاکی خۆیان دەکەن یاساغبێت وێنەکانیان بڵاوبکرێنەوە؟\nبۆ ئەو ھەمو ھێرشانەی ئه‌مه‌ریکا بۆسەر ئەفغانستان و پاکستان و وڵاتەکانی تر ڕەوایە بڵاوبکرێنه‌وە؟\nبۆ ڕەوایە ھەمووشت رێگه‌پێدراو و ته‌نیا وێنەی سەرۆکی کورد عەبدوڵا و گەریلاکانی کورد قەدەغەبکرێ؟\nلە ڕاستێدا ئەم کارە دووره لە یاسا و ره‌وشت و ویژدانه‌وە و فەیسبوکیش باشتر نیشانی دا کە سیخوڕی و بەکریێگیراوی ئه‌مه‌ریکایە، نیشانی دا چەند بَی ھێز و بێ ئیرادە و ترسنۆکە.\nئێوە دەتوانن لە فه‌یسبووک گەریلا و سەرۆک بسڕنەوە بەڵام لە دڵی گەلی بن دەست چی؟ ئەمرۆ گەریلا و سەرۆک لە نێو دڵی جێگایان گرتوە و ھیچ ھێزکیش نییه بیان سڕێتەوە.\nفه‌یسبووک بە هۆشداریی و نامەناردن ھەڕەشە دەکا، بەڵام ئێمە و ئەوانەی نانێکمان لەگەڵ ھەڤاڵانی ئەو بزاڤه خواردبێ، لەچاوزیتکردنەوە و هۆشدارییدان باکیان نییه‌و لە جاران زیاتر وێنەی سەرۆک و گەریلا بڵاودەکەینەوە، ھەربۆیە داوا لەھەمو کوردێکی بە شەرەف و خاوەن ھەڵوێست دەکەم ئەم کردەوەیەی فه‌یسبووک شەرمەزار بکەن و زیاتر لەجاران زیاتر وینەکانی سەرۆک و گه‌ریلا لە ژورەکانیان بڵاوبکەنەوە.\nئەگەر قەرار بێـ ئێمە ئەوەی فه‌یسبووک دەیەوێ ئەنجامی بدەین ئەو کاتە دەبێ ھەمومان تەسلیمی کاپیتاڵ بین و خۆمان بکەینە کۆیلەی ئەوان، با ھەزار جار هۆشداریی بدەن و پێشمان بسڕنەوە بەلام ھەرگیز ئاماده نەبین کە بیان سرینەوە.\nدوێنی سەرۆکمان بە کۆمپلۆیەک لەلایەن سیستەمی تاکڕەو و خۆویست بە کۆمپلەیەک دەستگیر دەکرێ ئەمرۆیش دەیانەوێ ناوی بسڕنەوە، بۆیە ئەمە ھەم ھێزی مەزنی گەریلا و سەرۆک دەردەخا کە چەندە ئەو سیستەمەی تۆقاندوە، لە ھەمان کاتیش خەو خەیاڵە ئەو پرۆژەیە سەربگرێ یان داسەپێنن.\nبا ھەمووان بڵێین سەرۆک ژیانە و گەریلایش ھەناسەی ژیان.


داخستنی دەرمانخانەكەی سلێمانی بەهۆی سەرپێچیەوە بووە – تۆڕی میدیایی خەڵک\nداخستنی دەرمانخانەكەی سلێمانی بەهۆی سەرپێچیەوە بووە\n2018/07/05 - 5:46 PM\nسەرۆكی لیژنە هاوبەشەكانی قائیمقامیەتی سلێمانی ڕایدەگەیەنێت، هەر خۆراكێك ماوەكەی بەسەرچوو بێت شیاوی خواردن نیە، ئەی ئەگەر دەرمان بێت زیانەكەی دوو هێندەیە، بۆیە بەهۆی پابەندنەبون بە مەرجەكانی كاركردن، لەشاری سلێمانی دەرمانخانەیەك دادەخرێت.\nگۆران قادر، سەرۆكی لیژنە هاوبەشەكانی قائیمقامیەتی سلێمانی لە لێدوانێكی ڕۆژنامەوانیدا رایگەیاندووە، بەپێی رێنماییە تەندروستیەكان هەر خۆراكێك ماوەكەی بەسەرچووبێت شیاوی خواردن نیە، لەكاتی بەكارهێنانیشدا زیان بۆسەر تەندروستی مرۆڤ دروست دەكات.\nدەشڵێت :”لەئەنجامی بەدواد‌اچونە بەردەوامەكانی لیژنە هاوبەشەكان بۆ دوكان و بازاڕ و شوێنە گشتیەكان، دەركەوتوە كە یەكێك لە دەرمانخانەكانی شاری سلێمانی پابەندی مەرج و رێنماییەكانی كاركردن نابێت”.\nڕاشیگەیاندووە، زیانی دەرمانی بەسەرچوو بەهۆی ئەوەی پێكهاتەكەی كیمیاییە چەند بەرامبەرە و زیانەكەی چەند بەرامبەر دەبێت لەسەر نەخۆش، بۆیە بەفەرمانی قائیمقام ئەمڕۆ ئەو دەرمانخانەیە داخرا .\nتەندروستیلیژنە هاوبەشەكانی قائیمقامیەتی سلێمانی\nهەورامان نیعمەت: سەرۆكی حكومەت و جێگرەكەی داوا لە مامۆستایان دەكەن خۆپیشاندان دەستپێبكەنەوە\nكارگەی جگەرە بێ مۆڵەتەكەی سلێمانی داخرا\nتەندروستی پشكنینی هاوسەرگیری دەستپێدەكاتەوە\nتەندروستی سلێمانی: لە 24 كاتژمێری ڕابردوودا 39 تووشبووی كۆرۆنا چاكبوونەتەوە\nجێگری پارێزگاری هەڵەبجە داوای ڕێكخستنەوەی بودجەی پشكنینەكانی كۆرۆنا دەكات\nئەوەی عەقڵی مرۆڤ تێینەگەیشتووە.. خوێ هۆكاریی تووشبوونە بە شەكرە\nوتار12 کاتژمێر پێش ئێستا


کوردیپێدیا - پەیامی سەرۆک کۆماری عێراق بۆ یادی ئەنفال\n📝 پەیامی سەرۆک کۆماری عێراق بۆ یادی ئەنفال | پۆل: بەڵگەنامەکان | زمانی بابەت: 🏳 کوردیی ناوەڕاست\nپەیامی سەرۆک کۆماری عێراق بۆ یادی ئەنفال\n32 ساڵ بەسەر تاوانی ئەنفالی بەدناودا تێدەپەڕێت کە رژێمی بەعسی لەناوچوو بێ رەحمانە دژی گەلەکەمان ئەنجامی دا، بەڵام ئازار و سوێی ئه و تاوانە نامرۆڤانەیە هەرگیز نابڕێتەوە، کە لەپاڵ تاوانەکانی تری ئه و رژێمە دکتاتۆرە بووە ناسنامەی زوڵم و چەوساندنەوه و کۆمەڵکوژی گەلی کوردستان و سەرجەم خەڵکی عێراق.\nکە ئه و یادە پڕ لەناسۆرە دەکەینەوە بەشێک لە ئەنجامدەرانی کارەساتی ئەنفال بەسزای یاسایی خۆیان گەیشتن، بەڵام هێشتا کاری زۆرمان لەپێشە بۆ نەهێشتنی ئاسەواری ئەنفال و کۆمەڵکوژییەکانی دیکەی بەعس، چونکە وەک ئاشکرایە سەرجەم گەلانی عێراق بێ جیاوازی بوونە قوربانی سیاسەتە تاوانکاریەکانی ئه و رژێمە، بۆیە ئەرکی هەموومانە لە حکومەتی عێراق و سەرجەم دامودەزگا فەرمییەکانە کە کار بکرێت بۆ قەرەبوکردنەوەی کەسوکاریان و ناسینەوەی روفاتەکان و گواستنەوەیان بۆ زێدی خۆیان و گەشەپێدانی ناوچەکانیان لەرووی خزمەتگوزارییەوە، سەرەڕای هەوڵدان بۆ ناساندنی وەکو تاوانێکی نێودەوڵەتی بۆ ئەوەی رێگە لە دووبارەبوونەوەی بگیرێت.\nئەم ساڵ بەهۆی تەشەنەکردنی پەتای کۆڤید 19 لەسەر ئاستی جیهان دەرفەت نییە وەک پێویست یادی لەدەستچوونی ئه و ئازیزانە بکرێتەوە، بەڵام بەدڵنیایەوە یادو یادەوریان لە دڵی هەموو تاکێکی ئەم وڵاتە هەمیشە زیندوە.\n#بەرهەم ساڵح | #14-04-2020 |\n➕ ئەم بابەتە لەلایەن: (بەناز جۆڵا)ەوە لە: Apr 14 2020 3:30PM تۆمارکراوە\n👌 ئەم بابەتە لەلایەن: (هاوڕێ باخەوان)ەوە لە: Apr 14 2020 3:40PM پێداچوونەوەی بۆکراوە و ئازادکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Apr 14 2020 3:40PM باشترکراوە


یەكەمین فێرگەی سینەمایی بە هاوكاریی بەهمەن قوبادی لە هەرێمی كوردستان كرایەوە " />\nیەكەمین فێرگەی سینەمایی بە هاوكاریی بەهمەن قوبادی لە هەرێمی كوردستان كرایەوە\nزایینی: ١٠-٠٩-٢٠١٣ - هەتاوی: ١٣٩٢/٠٦/١٩ - ١٢:٠٨ تاران قه‌باره‌ی فۆنت:\nكوردستان میدیا: بۆ یەكەمین جار فێرگەی سینەمایی "هەرمانگ" بە پشتیوانی و هاوكاریی سینەماكاری كورد بەهمەن قوبادی لە شاری هەولێر پێتەختی هەرێمی كوردستان كرایەوە.\nماڵپەڕی ''رادیۆ نەوا'' بڵاوی كردەوە، ئەو فێرگەیە دەستی بە چالاكییەكانی كردووە و بە كەڵک وەرگرتن لە بە تواناترین كەسایەتییەكانی بواری سینەما كارەكانی بەڕێوە دەبات.\nئەو فێرگەیە دەیهەوێ ئۆگرانی سینەما لەبوارەكانی دەرهێنەری، وێنەگری، سیناریۆنووسی، مونتاژ، ئەكتەر و دوبلاژ پێ بگەیەنێت.\nسەرچاوەكە ئەوەشی خستۆتە روو ئەو فێرخوازانەی كەلە بنەماكانی سینەما و هەروەها سەبارەت بەم هونەرە زانیارییان نییە، لە ماوەی ٦مانگدا دەتوانن توانایی پێویست لە بواری سینەما و تەلەفزیۆندا بەدەست بێنن.\nباشترین فێرخوازەكانی هەر خولێك، دوای ٦ مانگ خوێندن لە فێرگەی سینەمایی "هەرمانگ"، دەتوانن لە پشتیوانی ئابووری و وەرگرتنی هەلی خوێندن لە زانكۆكان و فێرگەكانی ئورووپایی و ئەمریكایی كەڵک وەربگرن.


فەتحوڵڵا گولەن: من ئازادی زیاترم دەوێت، پێویستە زمانی کوردی لە خوێندنگەکانی تورکیادا سەربەست بکرێت – بزاڤی خزمەت\nمامۆستا م.فەتحوڵڵا گولەن، لە دیمانەیەکی هاوبەشی لەگەڵ ڕۆژنامەی ” لێ ماتین دیمانچەی” سویسری و “دێ وێڵتی” ئەڵمانی، باسی لە ڕووداوەکانی ناوخۆی تورکیا و فشارەکانی سەر بزاڤی خزمەت، کێشەی کوردی لە تورکیا، سیاسەتی تورکیا بەرامبەر سوریا و لیبیا و زۆر بابەتی تری هەنوکەیی کرد.\nمامۆستا لە میانەی دیمانەکەدا ئاماژەی بەوەدا کە لەگەڵ ڕەجەب تەییب ئێردۆغان سەرۆک کۆماری تورکیا، خاوەنی هەمان جیهانبینی نیە و، سەبارەت بە کێشەی کوردانی تورکیاش وتی” لە سەردەمی تورگوت ئۆزاڵ کەوا سەرۆک کۆماری ئەو کاتەی تورکیا بوو، ئەم کێشەیەی لە ڕێگەی هێنانی هەندێک کەسایەتی کورد و سۆسیال دیموکرات بۆ ناو حکومەتەکەی، بە شێوەیەکی ڕێژەیی چارەسەر کردبوو. من پێموایە پێویستە ئازادی زیاتر فەراهەم بکرێت، ئازاد کردنی زمانی کوردیش لە خوێندنگەکاندا بە کارێکی ڕاست دەزانم. بۆ ئەمەش پێویستمان بەو دەوڵەتێک هەیە کەوا لە ناوەندەوە بەڕێوە نەبرێت. گەر ڕۆژێک چاکسازییەک ڕووبدات، ئەوا پێشنیاری دەستوری ئەمەریکام دەکرد، کە ئازادییەکی زیاتر بۆ هاوڵاتیەکانی فەراهەم کردووە”.\nگولەن لە بەشێکی تری قسەکانیدا ئاماژەی بەوەدا، هەرکەسێک کەوا هەڵگری هەمان نازناوی خێزانی بێت، بێ هیچ لێکۆڵینەوە و پرسیارێک لە تورکیادا دەستگیر دەکرێت و سەبارەت بە ئێردۆغانیش وتی” خۆی وەک ئاقڵترین مرۆڤی سەر ڕووی زەوی دەبینێت. بەڵام لە ڕاستیدا لەلایەن هەستەکان، حەسودی، نەفرەت و تۆڵەوە ئاڕاستە دەکرێت. حکومەتەکەی لە نێو پارانۆیادا نقوم بووە. خوشکێکی گەورەی من ناچارە بەوەی بە شێوەیەکی قاچاغ ژیان بەسەر ببات، هەرکەسێک کەوا هەمان نازناوی خێزانی منی هەڵگرتبێت، بێ هیچ پرسیار و لێکۆڵینەوەیەک دەستبەسەر دەکرێت”.\nگولەن سەبارەت بە داهاتووی خزمەتیش وتی” خزمەت لە داهاتووشدا هەروەک وەقفێکی مرۆیی دەمێنێتەوە. چونکە ئامانجی لە پێشینەی ئێمە هەر ئەوەیە”.\nتەواوی ڕێپۆرتاژەکە بەم شێوەیەیە:\nفەتحوڵڵا گولەن هەتا ماوەیەک بەر لە ئێستا، هاوپەیمانێتیەکی نزیکی لەگەڵ ئێردۆغاندا هەبوو(ئەمە بانگەشەی ڕۆژنامەکەیە)\nبەڵام لە ئێستادا، ئێردۆغان بە ئەنجامدانی هەوڵی کودەتاکەی ١٥ ی تەموزی ٢٠١٦ تاوانباری دەکات. گولەنیش لە ئیستادا لە تاراوگە دەژی. گولەن لە میانەی ڕێپۆرتاژەکەماندا، باسی لە کەموکورتیەکانی سەرۆک کۆماری تورکیای کرد.\nئەو ڕێپۆرتاژەی لە ماڵەکەی خۆیدا ئەنجامماندا، لە ژێر چاودێری پارێزگاری هێزەکانی پۆلیسدا ئەنجامدرا. گولەنی تەمەن ٧٨ ساڵ کەوا وەک مەترسی لەلایەن حکومەتی تورکیاوە پشان دەدرێت، لە ڕوانگەی تەندروستیەوە زۆر ماندووە. ئەنقەرە، هەتا ئێستا داوای ڕادەستکردنەوەی گولەن دەکات لە حکومەتی ئەمەریکا. بەڵام ئەم داواکاریەی تورکیا، هەتا ئێستا بە شێوەیەکی ئەرێنی وەڵامی نەدراوەتەوە. حکومەتی تورکیا پێی وەهایە ئەم وتاربێژە و بزاڤی خزمەت لە پشت هەوڵی کودەتاکەی ١٥ ی تەموزی ٢٠١٦. گولەنیش ئەم بانگەشەیە ڕەت دەکاتەوە. ئەویش بە شێوەیەکی ناچاری، سەیری چارەنوسی شوێنکەوتووانەی دەکات، کە تەنانەت لەناو ئۆفیسەکانی سەر بە نەتەوەیەکگرتوەکانیش بە دوایانەوەن و لە ژێر چاودێریدان.\nحکومەتی تورکیا، ئەوەی لە دەستی هات ئەنجامیدا، هەتا مۆڵەتی کارکردن لە ڕێکخراوە مەدەنیەکانی نزیک لە گولەن وەربگیرێتەوە و لەم کارەشیدا سەرکەوتوو بوو. ئەمڕۆ (ڕۆژی دووشەممە) لە شاری گێنفی سویسرا، ئەنجومەنی مافەکانی مرۆڤی سەر بە نەتەوەیەکگرتوەکان کۆبوونەیەک ئەنجام دەدات کەوا باسی مافەکانی مرۆڤ لە تورکیادا دەکات و، چالاکوانانی ڕێکخراوەکانی خزمەت، ناتوانن لە کۆبوونەوەکەدا بەشدار ببن.\nدێ وێڵت: ئێردۆغان بۆچی هێندە ڕقی لە ئێوەیە، لە کاتێکدا ئێوە سەردەمانێک هاوپەیمانی یەکتری بوون.\nگولەن: خزمەت هیچ کاتێک پەیوەندیەکی نزیکی لەگەڵ ئێردۆغاندا نەبووە. ئێردۆغان سەردەمانێک وەهای خۆی دەردەخست، کە هەمان تێڕوانینی ئێمەی بۆ دیموکراسی هەیە. تەنیا هێندە. ئەویش لەو کاتەدا بۆ هەمان شتەکان تێدەکۆشا. بەڵام ئەو کاتەی دەسەڵاتی گرتە دەست، دەموچاوێکی تری پشاندا. خوێندنگەکانی ئێمە خاوەنی تێڕوانینێکی وەهابوون، لەگەڵ ئەو ڕژێمە خۆسەپێنەی ئەوی تێکەوتبوو، یەک نەدەهاتەوە. بۆ نمونە ئێمە پاڵپشتی ئەوە دەکەین، کە هاوڵاتیە کوردەکانمان مافی ئەوەیان هەبێت زمانی کوردی لەگەڵ زمانی تورکیدا بەکاربهێنن. ئەو من وەک دوژمنی خۆی دەبینێت، لە کاتێکدا من هیچ کاتێک ئەوم وەک دوژمنی خۆم نەبینیوە. من تەنیا تکای ئەوەم لێکرد، کە ئەو بەڵێنانەی لە ڕابردوودا دابووی، بیانباتە سەر. خۆی دوژمنی ڕاستەقینەی خۆیەتی. خۆی وەک ئاقڵترین مرۆڤی سەر زەوی دەبینێت. بەڵام لە ڕاستیدا لەلایەن هەستەکان، حەسودی، نەفرەت و تۆڵەوە ئاڕاستە دەکرێت. حکومەتەکەی لە نێو پارانۆیادا نقوم بووە. خوشکێکی گەورەی من ناچارە بەوەی بە شێوەیەکی قاچاغ ژیان بەسەر ببات، هەرکەسێک کەوا هەمان نازناوی خێزانی منی هەڵگرتبێت، بێ هیچ پرسیار و لێکۆڵینەوەیەک دەستبەسەر دەکرێت.\nوێڵت: گەر ئێمە بە شێوەیەکی دروست لە ئێوە تێگەشتبێتین، خاڵی سەرەکی ئێوە لە بابەتی کوردەکاندا، خۆی دەبینێتەوە!\nگولەن: ئێردۆغان خاوەنی هەمان جیهانبینی من نیە. لە سەردەمی تورگوت ئۆزاڵ کەوا سەرۆک کۆماری ئەو کاتەی تورکیا بوو، ئەم کێشەیەی لە ڕێگەی هێنانی هەندێک کەسایەتی کورد و سۆسیال دیموکرات بۆ ناو حکومەتەکەی، بە شێوەیەکی ڕێژەیی چارەسەر کردبوو. من پێموایە پێویستە ئازادی زیاتر فەراهەم بکرێت، ئازاد کردنی زمانی کوردیش لە خوێندنگەکاندا بە کارێکی ڕاست دەزانم. بۆ ئەمەش پێویستمان بەو دەوڵەتێک هەیە کەوا لە ناوەندەوە بەڕێوە نەبرێت. گەر ڕۆژێک چاکسازییەک ڕووبدات، ئەوا پێشنیاری دەستوری ئەمەریکام دەکرد، کە ئازادییەکی زیاتری بۆ هاوڵاتیەکانی فەراهەم کردووە…\nدێ وێڵت: چوارچێوەی گشتی تێگەشتنی ئێوە بۆ ئازادیەکان چیە؟ ئێردۆغان پێی وەهایە مەتبەخ شوێنی ژنانە. ئایا ئەمە یەکێکە لەو هۆکارانەی نێوانی ئێوەی تێکداوە؟\nگولەن: من شەخسی خۆم، لایەنگری مۆدێلێکی پیاوسالاری نیم، چونکە ئەمە بە گوێرەی سەرەتاکانی مێژووی ئیسلام، هەنگاوێک لە دواوەیە. ژنان پێویستە لە هەموو شوێنێکی کۆمەڵگادا بوونیان هەبێت. گەر ژنێک خوازیاری ئەوە بێت کە ببێتە دادوەر یاخود فڕۆکەوان، پێویستە هیچ شتێک ڕێگری لەم خواستەی نەکات.\nدێ وێڵت: ئێردۆغان خوازیاری ئەوەیە لە بەریانی نێودەوڵەتی و لەسەر ئاستی جوگرافیاش بوونی هەبێت، چۆنی هێرشی ئێردۆغان بۆ سەر سوریا هەڵدەسەنگێنن کەوا لە کۆتاییەکانی ٢٠١٩ ئەنجامیدا؟\nگولەن: ئەوە جوڵەیەک بوو لە پێناو گۆڕینی ڕۆژەڤی تورکیا ئەنجامدرا. ئامانجی ئەوە بوو سەرنجی هاوڵاتیانی تورکیا لە کێشە ناوخۆیەکانەوە بەرەو شوێنێکی تر ڕابکێشێت. هەروەها ئەمە هەلێک بوو بۆ ئەوەی لە جیهانی ئیسلامدا، خۆی وەک پیاوێکی بەهێز پشان بدات. بەڵام سەرئەنجامی ئەم کارەی لە سوریادا بە شێوەیەکی ڕوون بەدی دەکەین. لە ڕوانگەی ئەوەی پاڵپشتی شۆڕشێکی کرد کەوا ڕاستەقینە نەبوو، وەک کەسێکی بکوژی لێهات. لە تەواوی ئەو شتانەی ڕوویانداوە، لێپرسراوێتیەکی گەورەی هەیە. هەزاران مردوو، ملیۆنان ئاوارە، لە تەواوی ئەم ڕووداوانەدا، دەستی بە ڕێژەیەکی گەورە، خوێناوی بووە. یەکێک لە وەزیرەکانی پێشووی تورکیا، پرسیاری ئەوەی لێکردم، کە ڕێگەی چارەی دەربازبوون لە قەیرانی سوریا چیە؟ منیش لە وەڵامدا ئەوەم پێوت کەوا پێویستە ڕێکەوتننامەیەک ئەنجام بدرێت و هەنگاو بە هەنگاو بەرەو دیموکراسی بڕۆن. ئاماژەم بەوەدا کە پێویستە لە سوریادا هەنگاو بە هەنگاو بەرەو دیموکراسی بڕۆن و، تەنانەت گەر پێویست بکات بەشار ئەسەد خولێک یان دوو خول وەک سەرۆک کۆمار بمێنێتەوە، بەڵام لە حاڵێکی لەو شێوەیەدا، هەموو چینە کۆمەڵایەتیەکان ئیدی کەمینە بن یاخود زۆرینە، پێویستە لە پەڕلەماندا نوێنەری خۆیان هەبێت. بەڵام گوێیان بەو پێشنیارەی من نەدا.\nدێ وێڵت: ئایا دەستتێوەردانی ئێردۆغان لە لیبیاش بە کارێکی هەڵە دەزانی؟\nگولەن: لە لیبیادا هەموو کاتێک کێشمەکێش لە نێوان ناوچە جیاوازەکاندا بوونی هەبووە. ئێردۆغان لەوێش لە ڕوانگەی ئەوەی پاڵپشتی لە گروپێکی دیاریکراو دەکات، ڕۆڵێکی خراپی لە ئەستۆ گرتووە. ئێردۆغان هەوڵی ئەوە دەدا، ببێتە کەسێک کەوا سەرۆکایەتی جیهانی ئیسلام بکات، بەڵام کەسێک کەوا بووەتە هۆکاری پێکدادانە ناوخۆیەکانی مەزهەبی سوننی، چۆن دەتوانێت پێگەیەکی لەو شێوەیەی هەبێت؟ هەتا دێت لە نێوان دژوانەکانی خۆیدا زیاتر نقوم دەبێت. وەک لە نمونەکانی هیتلەر و ستالینیشدا بەدی دەکرێت، تەواوی ئەو تاغوتانەی خودئەڤینییان(نارسیست)هەیە، کۆتاییەکی خراپیان هەیە. حوکمداری هەریەک لەوان لە ڕێگەی ڕقەوە بە کۆتا دەگات. ئەویش هەمان چارنوسی ئەوانی هەیە.\nدێ وێڵت: ئێردۆغان هەندێک جار لە ڕێگەی ئەوەی هەڕەشەی جیابوونەوە لە هێزەکانی ناتۆ دەکات، دەیەوێت فشار لەسەر ڕۆژئاوا دروست بکات. سەبارەت بەمە چی دەڵێن؟\nگولەن: ئێردۆغان وەها پشان دەدات کە لە ڕوسیا و ڕێکخراوی شانگای نزیک ببێتەوە، بەڵام ئەمە زیاتر وەک بلۆفکردن(لافلێدان) وەهایە. وەک شێوازێک لە هەڕەشەیە کە فێڵی تێدایە. بۆ زامنکردنی مانەوەی خۆی، پێویستی پێیەتی. ئەم شێوازەش بەکاردەهێنێت، هەتا قەناعەت بە شوێنکەوتووانەی خۆی بکات. تێڕوانینی شەخسی من ئەوەیە، تورکیا پەیوەندیەکانی لەگەڵ ناتۆ و ئەوروپا بە پێوە بهێڵێتەوە.\nدێ وێڵت: هەرچیەک بێت، لە ئیستادا بوونە ئەندامی تورکیا لە یەکێتی ئەوروپا، لە ئارادا نەماوە. ئایا ئەمە شتێکە ئێوە پێتان ناخۆش بێت؟\nگولەن: حکومەتێکی خۆسەپێنی(تۆتۆلیتار)ی لەم شێوەیە چۆنی دەتوانێت ببێتە ئەندامی یەکێتی ئەوروپا، ئەمە وەک کارێکی مومکین نابینم. ناکرێت چاوەڕوانی هیچ شتێک لە یەکێک بکەین، کە لە ڕێگەی توندوتیژی، نەفرەت و تۆڵەوە خۆی لە دەسەڵاتدا هێشتبێتەوە. لە ڕوانگەی وڵاتانی وەک ئەڵمانیا و فەڕەنسا، تورکیا بە تەواوی جێگەباوەڕبوونی خۆی لە دەستداوە. بزاڤەکەی ئێمە هەمیشە لە بابەتی نزیکبوونەوەی تورکیا لە یەکێتی ئەوروپا هەوڵی خۆی داوە، چونکە دەتوانین لەوانەوە فێری شت ببینین و سوودیان لێوەربگرین.\nدێ وێڵت: ئێردۆغان وەها دیارە کەوا لە ئیخوان موسلیمین نزیک ببێتەوە، سەبارەت بەمە چی دەڵێن؟\nگولەن: ئەو کەسێکی ماکیاڤیلیستیە. گەر نزیکی لە ئیخوان موسلیمینەوە پشان بدات، ئەوا تەنیا بە هۆی حسابێکی خۆیەوەیە. خۆ گەر ئەوانیش کاریگەرییان کەم ببێتەوە، واز لەوانیش دەهێنێت و بەجێیان دەهێڵێت.\nدێ وێڵت: سەبارەت بە داهاتووی بزاڤەکەتان تێروانینتان چیە؟\nگولەن: خزمەت لە داهاتووشدا وەک وەقفێکی مرۆیی بەردەوامی بە کارەکانی دەدات. چونکە ئەم ئامانجی لە پێشینەی کارەکانی ئێمەیە. بەداخەوە لە هەلومەرجێکی نەرێنی وەک ئێستادا، کارەکانی ئێمە سەختتر ئەنجام دەدرێت. ئێمە بزاڤێکی زۆر بچوکین، بەڵام هەمیشە بەردەوام دەبین لەوەی پشتگیری لە بنەماکانی هەماهەنگی کۆمەڵایەتی، ڕێزگرتنی یەکتری، لێبوردەیی و کۆکردنەوەی جیاوازیەکان، بکەین. باوەڕی من وەهایە، بەها گەردوونیە مرۆییەکان، ئێمە دەگەیەننە ئاستێک، کەوا ناکۆکیە دینیەکانمان تێبپەڕێنین. ماوەیەک بەر لە ئێستا، لە نەخۆشخانەیەکدا چارەسەری پزیشکیم وەردەگرت، چاوم بە هەندێک پزیشکی مەسیحی و یەهودی کەوت کە ڕێزێکی گەورەیان لە نەخۆشێکی موسوڵمان دەگرت. الله بە گوێرەی کردارەکان، مامەڵە لەگەڵ مرۆڤەکان دەکات، نەک بە گوێرەی ڕواڵەتیان…\n242 جار بینراوە 1 جار ئەمرۆ بینراوە\nتەواوی چاوپێکەوتنی هاوبەشی ڕۆژنامەی ” لێ ماتین دیمانچەی” سویسری و “دێ وێڵتی” ئەڵمانی، لەگەڵ م.فەتحوڵڵا گولەن\nنەگۆڕان لەبەردەم نیعمەتە دونیاییەکاندا


رووداوه‌كانی دوو ده‌یه‌ی رابردوو، هه‌روه‌ها ئه‌و كێشه و ململانێیانه‌ی ئێستا و ئه‌و پێشهاتانه‌ی چاوه‌ڕوان ده‌كرێت له دوو سێ ساڵی داهاتوو رووبده‌ن. هاوشێوه‌ی رووداوه‌كانی چاره‌كی یه‌كه‌می سه‌ده‌ی رابردووه. مێژوو به‌هه‌مان شێوه‌ی سه‌ره‌تای سه‌ده‌ی بیست له سه‌ره‌تای ئه‌م سه‌ده‌یه‌دا دووباره ده‌بێته‌وه.\nسه‌رهه‌ڵدان و گه‌شه‌كردنی پیشه‌سازی ئه‌وكات وایكرد سه‌ده‌ی بیست ببێته سه‌ده‌ی نه‌وت. ناكۆكی و ململانێ، شه‌ڕ و كاولكارییه‌كان، ستراتیژیی وڵاته پیشه‌سازیی و زلهێزه‌كانی جیهان بوو بۆ ده‌ست به‌سه‌رداگرتنی ئه‌و ناوچانه‌ی كه نه‌وتیان تێدایه، هه‌روه‌ها بۆ كۆنترۆڵكردنی ئه‌و رێگەیانه بوو نه‌وت به‌هۆیانه‌وه ده‌گاتە رۆژئاوا.\nپێشكه‌وتنه خێراكانی پیشه‌سازی و گه‌شه‌ی ته‌كنه‌لۆژیا و گۆڕانكاری له خواست و پێداویستییه‌كان، هه‌روه‌ها به‌هۆی پیسبوونی ژینگه و هه‌ڕه‌شه و مه‌ترسییه‌كانی له‌سه‌ر ئاینده‌ی مرۆڤایه‌تی. وه‌ك پێویستییه‌ك، ستراتیژیی وزه‌ی جیهانی له نه‌وته‌وه گۆڕیوه بۆ غازی سرووشتی. به‌تایبه‌تی به‌هۆی هه‌رزانیی نرخه‌كه‌ی به‌راورد به نه‌وت، هه‌روه‌ها كه‌میی زیانگه‌یاندن به ژینگه و به‌هۆی پابه‌ندێتیی به‌شێك له وڵاتانی جیهان به یاسا و رێسا تایبه‌ته‌كانی پاراستنی ژینگه‌ی جیهان، خواستی گۆڕینی وێستگه‌كانی كاره‌با له ئه‌تۆمه‌وه بۆ غاز، به‌كاربردنی بۆ كارگه و كارخانه و ماڵان و ئۆتۆمبێل له‌بری سه‌رچاوه‌كانی دیكه‌ی وزه، تا دێت خواست له‌سه‌ر غازی سرووشتی زیاتر ده‌بێت. ده‌توانرێت بگوترێت ئه‌م سه‌ده‌یه سه‌ده‌ی غاز ده‌بێت.\nململانێی زلهێزه‌كانی جیهان به تایبه‌ت له نێوان ئه‌مریكا و رووسیا له‌سه‌ر كۆنترۆڵكردنی سه‌رچاوه‌كانی غازی سرووشتی و رێڕه‌وه وشكانی و ئاوییه‌كانی گه‌یاندنی به رۆژئاوا، له مێژه ده‌ستیپێكردووه. رووسیا چاوی له‌وه‌یه وه‌ك چۆن سه‌ده‌ی بیست ئه‌مریكا كۆنترۆڵی زۆربه‌ی سه‌رچاوه‌كانی نه‌وتی جیهانی به‌ده‌ست بوو، ده‌یه‌وێ ئه‌م سه‌ده‌یه سه‌رچاوه‌كانی غازی سرووشتی له ده‌ستی رووسیا بێت، چ وه‌ك سه‌رچاوه‌یه‌كی داهاتی گه‌وره و له‌لایه‌كی دیکەیشه‌وه وه‌ك كارتی گوشار بۆ سه‌ر وڵاتانی ئه‌وروپا كه به‌كاربه‌رێكی سه‌ره‌كیی غازی سرووشتین.\nئه‌وروپا له سه‌ره‌تای ده‌ستپێكی ئه‌م سه‌ده‌یه‌وه چاوی بڕیبووه پڕۆژە‌یه‌ك كه غازی سرووشتی له رۆژهه‌ڵاته‌وه به رێگه‌ی توركیاوه بگه‌یێنێته ناو خاكی ئه‌وروپا. ئومێدیان له‌سه‌ر پڕۆژە‌ی (نابۆكۆ) هه‌ڵچنی، كاری زۆریان له‌سه‌ر كرد، به‌ڵام به‌هۆی رووسیاوه ئه‌م پڕۆژە‌یه شكستی خوارد. رووسیا بووه دابینكه‌رێكی سه‌ره‌كیی غاز بۆ ئه‌وروپا به‌تایبه‌تی دوای ئه‌وه‌ی ده‌ستیگرت به‌سه‌ر به‌شێك له خاكی ئۆكرانیادا. ئه‌مریكا له‌م هاوكێشه‌یه‌دا دره‌نگ كه‌وت بۆ كۆنترۆڵكردنی سه‌رچاوه‌كانی غاز، هه‌روه‌ها بۆ دۆزینه‌وه و ده‌سته‌به‌ركردنی گه‌یاندنی به ئه‌وروپا. بێ ئه‌وه‌ی به‌دیلی بۆ گه‌یاندنی غازی رووسیا به ئه‌وروپا ده‌سته‌به‌ركردبێت، له‌لایه‌ك گوشاری جۆراوجۆری خسته سه‌ر ئه‌وروپا بۆ كۆتاییهێنان به مامه‌ڵه‌كردن له‌گه‌ڵ رووسیا. له‌لایه‌كی دیکەیشه‌وه كه‌وته خه‌یاڵی به‌ستنه‌وه‌ی غاز له وڵاتانی رۆژهه‌ڵات به رێگه‌ی توركیاوه و به‌ستنه‌وه‌ی به ئه‌وروپاوه.\nیه‌كێك له‌و ناوچانه‌ی ئه‌مریكا وه‌ك پڕۆژە‌ی به‌دیل چاوی تێبڕی، هه‌رێمی كوردستان بوو. هه‌رێمی کوردستان گه‌رچی وه‌ك جوگرافیا بچووك و وه‌ك هێزێك له ناوچه‌كه لاوازه، به‌ڵام پێگه و رۆڵێكی گه‌وره‌ی پێدرا له‌ناو ئه‌و هاوكێشه و ململانێ نێوده‌وڵه‌تییه‌دا له‌سه‌ر غازی سرووشتی. هێنانی كۆمپانیای (داناغاز) و ده‌ستكردن به كاركردن له ناوچه‌یه‌ك كه ته‌نانه‌ت له ده‌ره‌وه‌ی ده‌سه‌ڵات و ئیداره‌ی هه‌رێمی كوردستان بوو، به‌هۆی ئه‌و پلانه‌ی ئه‌مریكا و له‌ژێر گوشاری ئه‌مریكا عێراق بێده‌نگی هه‌ڵبژارد كه هه‌رێمی كوردستان ده‌ستیبرد بۆ ناوچه كوردستانییه‌كانی ده‌رەوه‌ی هه‌رێمی کوردستان. هه‌ر له سه‌ره‌تاشه‌وه بیرۆكه‌ی دروستكردنی سێ وێستگه‌ی كاره‌با له چه‌مچه‌ماڵ و هه‌ولێر و زاخۆ، راكێشانی بۆریی غاز له كۆرمۆره‌وه بۆ هه‌ریه‌ك له‌م وێستگانه، پلانێكی دوورمه‌ودا بوو بۆ گه‌یاندنی غاز به توركیا. به‌ڵام له‌لایه‌ك ده‌ستگرتنی رووسیا به‌سه‌ر به‌شێك له ئۆكرانیادا و دامه‌زراندنی بۆریی غاز له رووسیاوه به خاكی ئۆكرانیا و بێلاڕووس بۆ ئه‌وروپا، له‌لایه‌كی دیکەیشه‌وه هاتنی داعش بۆ عێراق، پڕۆژە‌ی به‌ستنه‌وه‌ی غازی سرووشتی كوردستان توركیای دواخست. ئه‌گەرنا هه‌رێمی كوردستان له ساڵی 2012 رێككه‌وتنی له‌گه‌ڵ توركیا كردبوو بۆ ئه‌وه‌ی له ساڵی 2017 غازی كوردستان بگاته توركیا.\nهاتنی داعش هه‌ر به ته‌نیا پڕۆژە‌ی به‌ستنه‌وه‌ی غازی بۆ توركیا دوانه‌خست، به‌ڵكو ستراتیژیی گه‌یاندنی به ئه‌وروپا له رێگه‌ی توركیاوه گۆڕی بۆ ده‌ریای سپی نێوه‌ڕاست. بیرۆكه‌كه‌ش سه‌ره‌تا له‌لایه‌ن فه‌ره‌نسییه‌كان و دواتر ئه‌مریكا و ئه‌وروپییه‌كانه‌وه تاوتوێكرا به‌وه‌ی رۆژئاوای كوردستان بكرێته رێڕه‌وی گه‌یاندنی بۆریی غاز له هه‌رێمی كوردستانه‌وه بۆ ده‌ریا. ئه‌مه‌ش له‌لایه‌ك توركیا و له‌لایه‌كی دیکەیشه‌وه رووسیای په‌لكێشی ناو گه‌مه‌یه‌ك كرد بۆ رێگریكردن له ده‌سته‌به‌ركردنی ئه‌م رێگەیه. رووسیا رێگەی به توركیا دا ئیدلیب له ناو سووریا داگیر بكات و یه‌كه‌م له‌مپه‌ری گه‌یشتن به ده‌ریای له‌به‌رده‌م كورد دروستكرد، دواتر عەفرین و ئه‌گه‌ر رای گشتی و هه‌ندێ ناوه‌ندی جیهانی رێگرییان نه‌كردایا، هه‌موو رۆژئاوای كوردستانی ده‌خسته ژێر كۆنترۆڵی خۆیه‌وه. توركیا توانیی نه‌هێڵێت ئه‌و پڕۆژە‌یه سه‌ربگرێت و جارێكی دیکە ئه‌و بایه‌خه‌ی بۆ خۆی گه‌ڕانده‌وه كه توركیا تاكه رێگه‌ی به‌دیل بێت بۆ گه‌یشتنی غاز له رۆژهه‌ڵاته‌وه بۆ ئه‌وروپا.\nله دیووه‌كه‌ی دیکەی ئه‌م ململانێ و هاوكێشه‌یه‌وه، رووسیا هێڵی دووه‌می دروستكرد بۆ ئه‌وروپا. ئه‌مریكا نیگه‌رانییه‌كانی گه‌یشتوونه‌ته ئاستی زۆر به‌رز دژ به پڕۆژە‌ی (ستریم 2)ی رووسیا. گوشاره‌كانیشی له‌سه‌ر وڵاتانی ئه‌وروپا زیاتر كردووه بۆ رێگریكردن له به‌گه‌ڕخستنی (ستریم2). شانبه‌شانی ئه‌وه‌ش هه‌ریه‌كه له وڵاتانی قه‌ته‌ر و ئیمارات و ئیسرائیل و میسر و هه‌رێمی كوردستانیش وه‌ك پێنج سه‌رچاوه‌ی ده‌سته‌به‌ركردنی غازی سرووشتی هێناوه‌ته سه‌رمێزی گفتوگۆ له‌گه‌ڵ توركیا بۆ ئه‌وه‌ی ئه‌م پێنج سه‌رچاوه‌یه بكاته به‌دیلی رووسیا بۆ ئه‌وروپا.\nگرژی و ناكۆكییه‌كانی رووسیا له‌گه‌ڵ ئۆكرانیا و ئه‌گه‌ری داگیركردنی ئه‌و وڵاته له‌لایه‌ن رووسیاوه، ئه‌وروپا و ئه‌مریكا ده‌خاته به‌رده‌م حه‌تمییه‌تی جێبه‌جێكردنی پڕۆژە‌ی به‌دیل كه رێگه‌ی توركیایه و هه‌رێمی كوردستانیش به‌خواستی خۆی بێت یاخود نا، به حوكمی پێویستیی رۆژئاوا به غاز، به‌شێكه له‌و پڕۆژە‌یه. ئه‌وه‌ی ئێستا له عێراقیش ده‌گوزه‌رێ بڕیاری دادگەی فیدراڵیی عێراق سه‌باره‌ت به یاسای نه‌وت و غاز له هه‌رێمی كوردستان و رێگریكردن له‌وه‌ی هه‌رێمی کوردستان بتوانێ سه‌ربه‌خۆ و بێگه‌ڕانه‌وه بۆ به‌غدا نه‌وت و غاز هه‌نارده بكات، گوشاری ئه‌و هێزه نێوده‌وڵه‌تی و هه‌رێمایه‌تی و ناوخۆییانه‌ن كه به‌شێكن له جه‌مسه‌ربه‌ندی دژه ئه‌مریكا و ئه‌وروپا.\nبۆیه ئه‌گه‌رێكی چاوه‌ڕوانكراوه شانبه‌شانی گه‌رمبوونی كێشه‌كانی رووسیا و ئۆكرانیا، ناكۆكییه‌كانی نێوان هه‌رێمی کوردستان و به‌غداش قووڵتر ببنه‌وه و لایه‌نی دیکەیش ببنە ته‌ره‌ف له‌م كێشه‌یه. ئه‌وه‌ی لێره‌دا بۆ هه‌رێمی كوردستان پێویستییه‌كی حه‌تمییه، رێكخستنه‌وه‌ی نێوماڵی كورده. كۆتاییهێنانه به‌و ناكۆكی و ململانێ نالۆژیكی و ناڕه‌وایانه‌ی له‌نێوان هێزه سیاسییه‌كان بۆ هه‌ندێ ده‌ستكه‌وت و به‌رژه‌وه‌ندیی بچووك دروست بووه.\nهه‌رێمی كوردستان به حوكمی جوگرافیا و به حوكمی بوونی ئه‌و سه‌رچاوه سرووشتییه‌ی بووه به پێویستی ئه‌مڕۆی مرۆڤایه‌تی، ناتوانێ خۆی دوره‌په‌رێز و بێلایه‌ن رابگرێت له‌و ناكۆكی و ململانێیانه‌ی له‌سه‌ر غازی سرووشتی هه‌ن و له داهاتوودا زیاتر ده‌بن.\nبۆیه سه‌نگی مه‌حه‌ك بۆ ده‌سته‌به‌ركردنی دڵنیایی بۆ هه‌رێمی کوردستان پێكه‌وه بوونی هێزه سیاسیه‌كانی و پێكه‌وه‌بوونی خه‌ڵك و ده‌سه‌ڵاته‌كه‌یه‌تی، كه ئێستا زۆر لێك دوور و دابڕاون. ئیداره‌دانی مه‌سه‌له‌ی ئابووری به گشتی و پرسی نه‌وت و غاز له هه‌رێمی کوردستان له‌ژێر پرسیاردایه. پێویسته سه‌رله‌به‌ری سیاسه‌ت و به‌ڕێوه‌بردنی ئه‌م دۆسێیه بگۆڕدرێت، به جۆرێك كه پێش هه‌ركه‌س خه‌ڵك كوردستان وه‌ك خاوه‌نی راسته‌قینه‌ی ئه‌م سامانه، دڵنیابن له‌وه‌ی له ده‌ستێكی ئه‌میندایه.


هێزەکانی ئەمەریکا و ناتۆ بنکەی ئاسمانی باگرامی ئەفغانستان جێدەهێڵن\nی مانگی حه‌وت ٠٢, ٢٠٢١\nسەرجەم هێزەکانی ئەمەریکا و هاوپەیمانێتی ناتۆ گەورەترین بنکەی ئاسمانیان لە ئەفغانستان جێهێشت، ئەمەش ئاماژەیەکە لەسەر ئەوەی بەمزووانە سەرجەم هێزە بیانییەکان کشانەوەیان لە ئەفغانستان تەواو دەکەن.\nبنکەی ئاسمانی باگرام ڕۆڵێکی سەرەکی هەبوو لە ئەرکە سەربازییەکانی ئەمەریکادا لە ئەفغانستان، لە ماوەی شەڕە دورودرێژەکەیاندا دژی تاڵیبان و ئەل قاعیدە، پشتیوانیەکان دەگەیشتنە ئەو بنکەیە و هەر لەوێوە هێرشە ئاسمانییەکان ئەنجام دەدران.\nبەرپرسێک کە نەیویست ناوی ئاشکرا بکات وتی " سەرجەم هێزەکانی هاوپەیمانان باگرامیان جێهێشتووە."\nوتەبێژی وەزارەتی بەرگری ئەفغانستان کشانەوەی سەرجەم هێزە بیانییەکانی لە بنکەی ئاسمانی باگرام پشتڕاست کردەوە.\nوتەبێژی وەزارەتی بەرگری ئەفغانستان فەواد ئامان وتی " شەوی ڕابردوو سەرجەم هێزەکانی ئەمەریکا و هاوپەیمانان بنکەی ئاسمانی باگرامیان جێهێشتووە و بنکەکە ڕادەستی هێزەکانی ئاسایشی نیشتیمانی ئەفغانستان کراوەتەوە."\nلەلای خۆیەوە وتەبێژی تاڵیبان زەبیحوڵا موجاهید پێشوازی لەو هەواڵە کرد و وتی " کشانەوەکە بە هەنگاوێکی ئەرێنی دەزانین، بە کشانەوەی سەرجەم هێزە بیانیەکان ئەفغانییەکان دەتوانن نزیکتر ببنەوە لە ئاشتی و سەقامگیری." هەروەها ئاماژەشی بەوەدا کشانەوەکە سوودی بۆ حکومەتی ئەمەریکاش دەبێت.\nبنکەی باگرام وەکو شارێکی بچووکی لێکرابوو، سەدان هەزاران سەربازی ئەمەریکا و ناتۆ و بەڵێندەران چوونەتە ئەوێ، لە بنکەکەدا مەلەوانگە و سینەما و سپای تێدابوو، تەنانەت خواردنی خێرای وەکو بەرگەر کینگ و پیزا هەتیشی تێدابوو.\nهەروەها بەندینخانەیەکیشی تێدابوو بۆ زیندانیەکانی تاڵیبان و جیهادییەکان.\nباگرام لە ساڵی 1950 کاندا لەلایەن ئەمەریکا و ئەفغانستانی هاوپەیمانیەوە دژی یەکێتی سۆڤیەت لە باکوورەوە دروستکرا.\nسەرچاوە/ دەنگی ئەمەریکا، فرانس پرێس


شەهیدە نەمرەکەی پاسۆک و کوردایەتی، فەرهاد خەفاف ... هەڵۆ بەرزنجەیی\n٣٥ ساڵ لەمەوبەر، رۆڵەیەکی تازە هەڵکەوتووی پڕ لە ووزە و هیوا و جۆش و خرۆشی کوردایەتی، ئەم نیشتمانە بریندارە، بەوپەڕی دڵسۆزییەوە دێتە مەیدانی خەبات و تێکۆشانەوە. ئەم رۆڵەیە سەرەتا لە ریزەکانی رێکسختندا دەستبەکار دەبێ. پاشان عەشقی دۆزە پیرۆزەکە، بە ئاواتی فراوانکردنی ئاسۆی بیری کوردایەتی و فەراهەمکردنی بژێوی مینۆکی بۆ رۆڵە ستەمدیدەکانی نەتەوەکەی، لەتەک خەباتە سەختەکەدا کتێبخانەی (هێمن)لە شاری سلێمانی دەکاتەوە. دوای بزێوی و سەرچڵییەکی زۆر دەکەوێتە بەرچاو و راوەدونانی دەزگاکانی سیخوڕیی و ئاسایشی دەوڵەتی داگیرکەری عێڕاق و رژێمە فاشستە رەگەزپەرستەکەی سەددامی خوێناوی. بۆیە هەر لەسەرەتای هەڵگیرسانەوەی هیوای کورد لە بەرەنگاریی و خەباتی چەکداریی، رێی چیا دەگرێتەبەر و سەنگەرەکانی پاسۆک دەکاتە قیبلەی ئاواتی. . . هەر زوو لەوێدا نەخشی کادێرێکی هەڵکەوتوو دەگێڕێ و دەبێتە خۆشەویستی ناو هاوبیران و لایەنە سیاسییەکان و جەماوەری دەڤەرەکە. .\nئەم کوڕە عاشقەی کوردستان، شەهیدی هەمیشە لەیادنەچوو هاوبیر( کاکە فەرهاد خەفاف )ە.\nئەو رۆڵەیەی خەمی نیشتمان خستییە سەر کەڵکەڵەی خەبات و هەڵگرتنی ئاڵای پیرۆز و چرای گەشی بیریی کوردایەتی. شەهید بەتەنها بەمەوە ئۆقرەی نەگرت و بیری چوو بۆ بڵاوکردنەوەی رۆشنبیریی و زانین و زانیاری، کردنەوەی کتێبخانەی (هێمن)لەسەر شەقامی مەولەوی هەوڵێکی دیکەی ئەم گەنجە تازە هەڵکەوتووە بوو. ئەمەش دادی نەدا و لەدوا قۆناخدا رێبازی سەختی پێشمەرگایەتی هەڵبژارد.\nکاتێ سەنگەری پێشمەرگایەتی بووە هەواری، بە ئاواتی ئەوە بوو بەزوویی دەرەتانی هەڵهاتنی خۆری سەرفرازی لە نەتەوە ستەمدیدەکەی دەرکەوێ، دەیویست وەک چرایەک لەرووناکردنەوەی تاریکستانی وڵاتدا بەشداری بکات، چەشنی کوانووی ئاگرێ، لە سەرماوسۆڵەدا نیشتمان گەرم کاتەوە و مینا گەروویەک، دەنگی ئازار و ناڵەی نەتەوەکەی دەربڕێ. گورجوگۆڵانە بۆ گەیشتن بەم تروسکەی هیوایە، کەوتە چالاکی. لە دەمێکی کورتدا بارەگاکانی پاسۆکی کردە مەکۆی کۆکردنەوە و راکێشان و بارهێنانی دەیان هاوبیری دڵسۆز. . . زۆر لێوەشاوانە جێ پەنجەی بەسەر خەباتی دژوار و پڕ لە هەڵەمووتی ساڵانی ١٩٧٨ ـ١٩٧٩ ـ ١٩٨٠ وە دانا. تا لە رۆژی ٣/٣/١٩٨٠ دا، لە سەروەختی تاقیکردنەوە و راهێنانی کۆمەڵێ پێشمەرگەی نوێدا بە چەکی گران. لە رێێ هەڵەیەکی تەکنیکییەوە موشەکەکە بە خۆیدا لە نێزیک گوندی زەڵێ دەتەقێتەوە و شەهید دەبێ.\nشەهید فەرهاد، بە یەکێ لە کادێرە هەرە دیار و هیوالەسەرهەڵچنراوەکانی حیزبی تازە ڕسکاو (پارتی سۆسیالیستی کورد ـ پاسۆک) دادەنرا، کە چاوەڕوانی گەلەک زیاتری لێ دەکرا. شەهیدبوونی ئەو کەلێنێکی گەورەی خستە نێو ریزەکانی پاسۆکەوە.\nئەم چەند ووشەیە، پێش ئەوەی لاواندنەوە و ستایش بێت، قەرزدانەوەیەکە، بە خەبات و قوربانی و خوێنی ئەو شەهیدە هەرگیز نەمرە. تۆماری مێژووی سەروەریی حیزبێکە، رۆڵەی وەک هاوبیر فەرهادی بۆ نەتەوە گۆشت کردووە. رووگەشی قوتابخانەی هزر و رێبازێکە، کە هێندەی ئیرادەی نەتەوە پۆڵایین و نەسرەوتە. ئینجا وەبیرهێنانەوەی بەسەرهاتێکی هەست و ویژدان هەژێنە. . . مەگەر هەر مامۆستا شێرکۆ بێکەس لە عۆدەی بێت و خۆ لەکەوشەنی بدات و بەو هەستە جوان و گەرموگوڕەی لەم تابلۆ شیعرە بەرزەدا بۆمان وێنا بکات.\nجوانوو شێرکۆ بێکەس\nبۆ شەهید فەرهاد\nتشرینی دووەمی /١٩٨٦\nوەکوو شەفەق حیلەی سوور و\nوەکوو کولوو گیانی سپی.\nنە ترس و بیم رەنگی حیلەی سووری گۆڕی و\nنە دووکەڵی پایتەختێکیش گیانی سپی.\nسنوورەکان هەرچەندیان کرد رامیان نەکرد.\nکەچی زارۆکی کوردستان\nکامیان وەک قامیش لاواز و\nکامیان ئێجگار برسی و رووت بوو\nئەیان توانی، لە ترۆپکی هەڵەمووتدا\nبە ئاماژەیەک رایگرن. . .\nخۆ بە یاڵیدا هەڵواسن و\nباڵی فڕینی پێ بگرن.\nجوانوویەک بوو، چوارپەل ئاگر\nدابین نەبوو، وەکوو عەشق\nوەکوو قوڵنگەکەی فەرهاد.\nتەنها ئەو وەختە دابین بوو\nکە لە سمکۆڵانی چیا و وەرزی گڕدا\nبە بڵێسەی، دەست و پلی خۆیەوە بوو !*\nشەهید فەرهاد، پاش خۆی کۆمەڵێ شیعر و پەخشانی ئەدەبی بەرز و یادگار و بیرەوەیی پڕ لە خۆشەویستی و پەند و وانەی جوانی شۆڕشگێڕیی و راستە شەقامێکی پانوبەرینی کوردایەتی بۆ بەجێهێشتووین، کە هەرگیزاو هەرگیز کوێرنابێتەوە.\nهەر گەش و سەرکەش بێت، ناو و یاد و یادگار و رێبازی هزر و خەباتت.\nسەرچاوە، دیوانی شێرکۆ بێکەس ١٩٩٠ بەرگی یەکەم ل. ٦١٤ ستۆکهۆڵم


ایشتە ترامپی دورمه پلانی | Osmanlıca Havadis - عثمانلیجە حوادث\nاوجاق 13, 2019\nروسیا تودای( رت ) تلویزیونی ، آ.ب.د.ده دموقرات پارتینڭ باشقان دونالد ترامپی گورودن اوزاقلاشدیرمە پلانی خضرلغنی بیلدیردی.\nدموقرات پارتی أویەلریلە یاتیریمجیلر آراسندە گرچكلشن گوروشمەنڭ آردندن آچیقلاندیغی بلیرتیلن ستراتژیك اگلم پلانینی حاضرلایان داوید بروق، ” بو پلان ، ۲۰۲۰ ییلینە قدر ترامپه قارشی مجلس صوروشدیرمەسنی آچمە فرصتی صاغلایاجق” دیدی.\nترامپڭ خطالرینی ألشدیرمەیە یوڭلەجكلر\nدموقراتلر ، پلان گرگی ترامپڭ توم خطالرینی ألشدیرمەیە اوداقلاناجق. بو قاپسامده ، باشقانڭ گوروی كوتویە قوللاندیغی گركچەسیلە چوق صاییده دعوانڭ آچیلمسی أوڭ گوریلییور.\nرتنڭ خبرنە گورە دموقراتلر ، ترامپڭ یابانجی أولكە لیدرلریلە ایلیشكیلری گوزلملەیەجك و یوڭتیمڭ هر آدیمینی تعقیب ایدەجك بیوك بر اكیب قورمەیی پلانلییور.\nترامپه قارشی فیس بوق ایلە ایش برلگی یاپمق ایستییورلر\nپلانده یر آلان بر أوڭملی گورو دە باشقانه دستك ویرن محافظهكار مدیەنڭ خبرلرینە قارشی قویمق یر آلییور. دموقراتلر ، فیس بوقلە دە ایش برلگی یاپمە نيتندە. پلانه گورە صوسیال پایلاشیم سیتەسی ، ایستنمەین خبرلری أنگللەمكده یاردیمجی اولاجق.\nدموقراتلر بو تدبيرلر صوڭوجی ۲۰۱٨ ییلندە سناطوده چوغنلغی صاغلامەیی ، آردندن دە تمثيلجیلر مجلسیندە اتكینلگی آرتیرمەیی پلانلییور.\nبو چالیشمەلرده باشاریلی اولمەلری طورومندە بر صوڭرەكی آدیم اولارق ترامپه قارشی مجلس صوروشدیرمەسی آچمق.\nİşte Trump’ı devirme planı\nPlanda yer alan bir önemli görev de başkana destek veren muhafazakar medyanın haberlerine karşı koymak yer alıyor. Demokratlar, Facebook’la da işbirliği yapma niyetinde. Plana göre sosyal paylaşım sitesi, istenmeyen haberleri engellemekte yardımcı olacak.\nاتیكتلر Donald TrumpRussia Today\nترامپدن ج.ن.ن ، ب.ب.س و ن.ی.ت حقندە شوق قرار


دوای ئەمریکا ئەڵمانیاش رەزامەندی دەربڕی لەسەر کەمکردنەوەی هێزەکانی لە عێراق\nHome›هەواڵ›ڕۆژهەڵاتی ناوەڕاست›دوای ئەمریکا ئەڵمانیاش رەزامەندی دەربڕی لەسەر کەمکردنەوەی هێزەکانی لە عێراق\nهێزەکانی ئەڵمانیا لە عێراق\nحکومەتی ئەڵمانیا بڕیاریدا پابەندبێت بە کەمکردنەوەی ژمارەی سەربازەکانی لە عێراق بۆ 500 سەرباز وەک بەرزترین ڕێژە.\nئەنجوومەنی وەزیرانی ئەڵمانیا بڕیاریدا کە ژمارەی سەربازەکانیان لە عێراق کە 700 سەرباز بوو، کەمبکرێتەوە بۆ 500 سەرباز وەک بەرزترین رێژە و رەنگە لە داهاتوویەکی نزیکدا ئەو ژمارەیە کەمتریش بکرێتەوە.\nپرۆسەی کشانەوەی هێزەکانی ئەڵمانیا لە عێراق لەگەڵیدا فڕۆکەی “تۆرنادۆ”ی تایبەت بە گەڕان و پشکنینیش دەکشێنەوە کە تایبەتبوو بە دیاریکردنی شوێنی چەکدارانی داعش لە عێراق و پێدانی زانیاری بە دەزگای هەواڵگری عێراقی.\nئەنجێرت کرامب وەزیری بەرگری ئەڵمانیا رایگەیاند: چەکدارانی داعش لە عێراق هێشتا جووڵەو چالاکیان ماوەو دووبارە لە سەرهەڵدانەوەدان، بۆیە فشارە سەربازییەکانمان بۆ سەریان بەردەوام دەبێت، هەروەها حکومەتی عێراق ئامانجی سەرەکییەتی کە هێزەکانیان لەلایەن ئەڵمانیاوە مەشق و راهێنانی سەربازیان پێبکرێت و لە دواین گۆڕانکاری و پێشهاتە سەربازرییەکان ئاگادار بکرێنەوە.\n4859 یه‌كه‌ى نیشته‌جێبوون له هه‌ولێر تاپۆ ده‌كرێن\nئەردۆغان: ئەمجارە بەشێوەیەکی جیاواز شەڕی یەپەگە دەکەین\n“نرخى كاڵا و شمه‌ك له هه‌ولێر به‌ڕێژه‌ى 15% به‌رزبووه‌ته‌وه”


ئه‌ردۆگان به هێوای پۆستی سه‌رۆک کۆماریدایه\nTurkey's Prime Minister Tayyip Erdogan greets AK Party (AKP) members at a meeting where he is named as his party's candidate for the country's first direct presidential election in Ankara, July 1, 2014.\nپارتی فه‌رمانره‌وای تورکیا له رۆژێ سێشه‌ممه سه‌رۆک وه‌زیر ره‌جه‌ب ته‌ێب ئه‌ردۆگانی ناوزه‌د کرد بۆ به‌شداری کردن له یه‌کمین هه‌ڵبژاردنی راسته و خۆێ سه‌رۆکایه‌تیدا له مانگی هه‌شت. ئه‌ردۆگان له به‌رامبه‌ر هه‌زاران له لایه‌نگێرانی کاندیدی خۆێ راگه‌یاند.\nئه‌ردۆگان که بۆ ماوه‌ی 10 ساڵه باڵی به‌سه‌ر کاروباری رامیاری تورکیادا گرتووه، ئه‌و هه‌نگاوه له‌وانه‌یه وا بکات به‌لای که‌م بۆ پێنج ساڵی تر له لۆتکه‌ی تورکیادا بمێنێته‌وه.\nئه‌ردۆگان که ته‌مه‌نی 60 ساڵه، هه‌ر له ساڵی 2003 وه له سه‌ر ده‌سه‌ڵاته به‌ڵام به هۆێ یاسای ناوخۆێ پارته‌که‌ێدا ناتوانێت جارێکی تر بۆ پۆستی سه‌رۆک وه‌زیران خۆێ کاندید بکات. ئه‌ردۆگان که سه‌رکێشی پێشه‌وه چوونی ئابوری تورکیای کردووه و له هه‌مان کات لایه‌نه‌کانی تریشی تۆڕه کردووه به هۆێ زۆرتر بۆنه‌وه‌ی ده‌سه‌ڵاتی تۆتالیتاری، ده‌مێکه ئه‌و چاوو راوه هه‌یه به هێواێ پۆستی سه‌رۆک کۆماریدایه.\nپۆستی سه‌رۆک کۆماری به زۆری سیمبۆلیکه، به‌ڵام ئه‌ردۆگان ووتویه ئه‌وله‌گه‌ڵ سیستمێکدایه که ده‌سه‌ڵاتێکی زۆرتر به سه‌رۆک کۆمار بدات. ئه‌و سه‌ر نه‌که‌وت له به ده‌ستهێنانی پشتێوانی بۆ گۆڕینی ده‌ستور بۆ سه‌رۆک کۆمارێکی ده‌سه‌ڵاتدار، به‌ڵام ووتی ئه‌گه‌ر بێت و هه‌ڵبژێردرێت ئه‌و هه‌موو ئه‌و ده‌سه‌ڵاته‌ی که هه‌یه به کار دێنێت له نێوانیان مافی داواکاری کۆبۆنه‌وه‌کانی کابینه بۆ ئه‌وه‌ی هه‌مان ده‌سه‌ڵاتی هه‌بێت که له ده‌می سه‌رۆک وه‌زیریدا هه‌ێبوو.


خه‌سره‌و گۆران: خیتابی سیاسی كورد به‌رانبه‌ر به‌غدا درزی تێكه‌وتوه\nئەندامێکی سەرکردایەتی پارتی دیموکراتی کوردستان، ئاماژە بەوەدەکات كه خیتابی سیاسی لایەنە کوردستانیەکان بەرامبەر بەغدا، درزی تێکەوتووە و خەریکە کورد یەکگرتووی و یەکدەنگی لەدەست دەدات.\nئاوێنه: خەسرەو گۆران، ئه‌ندامی سه‌ركردایه‌تی پارتی دیموكراتی كوردستان به ده‌نگی ئه‌مریكای راگه‌یاند: "تاکە لایەنی شەرعی بۆی هەبێت دانوستان لەگەڵ بەغدا بکات، قسە لەسەر مەسەلەکانی نێوان هەرێم و عیراق بکات، حکومەتی هەرێم و دامەزراوە فەرمیەکانن".\nدەشڵێت: "هەر شاندێکی لابەلا دەچێتە بەغدا و قسە دەکات، ئەمە هەڵەیە، جگە لە زیان گەیاندن بە کێشەی کورد، دەستکەوتی بۆ خەڵکی کوردستان نابێت".\nبەرپرسەکەی پارتی، ئاماژەی بەوەشکرد دیاردەی چوونە بەغدا و دانوستانی جیای لایەنەکان نوێ نیە، بەڵکو لەساڵی 2014 ەوە سەریهەڵداوە، بەڵام ئێستا پەرەی سەندووە، له‌و باره‌وه ده‌ڵێت: "کورد بەیەکگرتوویی نەمایەوە لەبەغدا، پێشتریش من لەبەغدا بووم، هەستم دەکرد خیتابی یەکگرتوومان نیە، جێی داخە لایەنی سیاسی هەبوو، هەڵوێستی جیاوازی هەبوو، گوێی بەڕاسپاردەکانی هەرێم نەدەدا، بۆ نموونە ئێمە وەک فراکسیۆنی پارتی، دەنگمان بە ئیقالەکردنی پارێزگاری موسڵ نەدا، دەنگمان بە ئیقالەکردنی خالید عوبەیدی وەزیری بەرگری نەدا، دەنگمان بە یاسای حەشدی شەعبی نەدا، کەچی لایەنەکانی تر لەگەڵی بوون".\nلە وەڵامی ئەو پرسیارەدا، کە پارتی هەمیشە شاندی حزبی ناردووەتە بەغدا و بەجیا هەوڵی دانوستانی داوە، بەتایبەت ساڵی 2018 شاندێکی بەسەرۆکایەتی فازڵ میرانی نارد، بۆچی بۆ پارتی حەڵاڵ و بۆ لایەنەکانی تر حەرام بێ، خەسرەو گۆران وتی: "بەڵێ، شاندی پارتی ساڵی 2018 بەسەرۆکایەتی کاک فازڵ رۆیشتە بەغدا، خۆشم ئەندامی شاندەکە بووم، شاندەکە حزبی بوو نەک حکومی، تەنها بۆ پەرەدان بە پەیوەندیەکانمان لەگەڵ چەند لایەنێک رۆیشتین".\nوتیشی: "رۆژێک دوای شاندەکەی ئێمە، شاندێکی یەکێتیش بەسەرۆکایەتی کاک مەلا بەختیار هاتنە بەغدا، هەر زوو پێش هاویشتنی هەر هەنگاوێک، هەوڵی هەماهەنگیمان دا، ئەگەرنا، پارتی شاندی حزبی نەناردووە، بەڵکو بۆ کێشەکان شاندی حکومەت رۆیشتوون، ئێمە لەگەڵ ناردنی شاندی حزبی نین".\nرادەستکردنەوەی 176 زیندانیکراوی تۆمەتبار بە تیرۆر لەلایەن یەکێتی یەوە بە ئیدارەی کەرکوک، مشت و مڕەکانی نێوان پارتی و یەکێتی یان گەرمتر کردەوە، پارتی رەخنە لەو هەنگاوەی یەکێتی دەگرێت، یەکێتیش بەوە وەڵام دەداتەوە کە پارتیش پێشتر هەمان هەنگاوی ناوە، لەوبارەیەوە خەسرەو گۆران دەڵێت: "پارتی کێی بەرداوە؟ کوا بەڵگە؟ گەر نەتوانیت بەرگری لەخۆت بکەیت، حەتمەن تۆمەت بۆ لایەنی بەرامبەر هەڵدەبەستیت، ئەوەی داعش بەسەر کوردی هێنا کارەسات بوو، تائێستاش خوشکانی ئێزدیان لاماوە، پێشمەرگەی دیلیان کوشتووە و سەربڕیووە، زۆر هەڵەیە مێژووی خۆمان لەبیر بکەین، بەئاسانی تاوانبارەکان رادەستی عەرەبی شۆڤێنی بکەین".\nسەبارەت بەوەی کە بەرپرسانی یەکێتی دەڵێن، پرۆسەکە لەلایەن حکومەتەوە و بەنێوەنگیری حزب کراوە، بەرپرسەکەی پارتی جەختیکردەوە، "کاک قوباد جێگری سەرۆک وەزیرانە، گەر ئاگادار بایە، خۆ دەبوو مەسەلەکەی پێشوەخت لەناو ئەنجومەنی وەزیران یان لەگەڵ خودی سەرۆکی حکومەت باسکردبا".\nلەبەشێکی تری قسەکانیدا بۆ دەنگی ئەمریکا، خەسرەو گۆران ئەندامی سەرکردایەتی پارتی، ئاماژەی بەوەشکرد رادەستکردنەوەی 176 تۆمەتبارەکەی تیرۆر بڕیارێکی تەواو حزبی بووە، گەر هەرێم شتێکی وای بکردایە، لە رێگەی وەزارەتی ناوخۆوە دەیکرد، له‌و باره‌وه وتی: "من پێشتر لە موسڵ جێگری پارێزگار بووم، ماوە ماوە وەزیری ناوخۆ تەلەفۆنی بۆ دەکردم، دەیوت، ئەوەندە دیلی قاعیدەی موسڵمان لایە، بەڵگەو زانیاریمان نیە لەسەریان، کاتی خۆی ئەمریکاییەکان رادەستیان کردووین، ئێمە رادەستی ئێوەی وەک حکومەتی موسڵ دەکەین، ئاوا کار دەکرێت، نەک وەک ئەوەی روویدا".\nخەسرەو گۆڕان ئاماژەی بەهەوڵەکانیان بۆ دانانی فواد حسێن بە وەزیری دەرەوەی عیراق کرد و، روونیکردەوە، كه وەک پارتی هەندێ پرەنسیپیان هەیە لە ناوی کەسەکان گەورەترە، بۆیە ئەوان مەسەلە وەک مەسەلەی شەخسی فواد حسێن نابینن، بەڵکو وەک ئیرادە لێی دەڕوانن، له‌و باره‌وه وتی: "ناکرێت لەبەغدا خەڵکمان بۆ دابنرێت، وەک چۆن لەسەردەمی بەعسدا تەها محیەدین مەعروف بۆ کورد دانرابوو، گەر بەغدا دەیەوێ کورد شەریک بێت، کورد ئازادە لە ناردنی نوێنەری خۆی".\nهەروەها وتیشی: "کازمی کەسێکی باشە، ئێمە دەزانین فشارەکان لەکوێن، لەو لایەنانەوەن کە گێچەڵ بەهەرێم دەکەن، نازانم بۆ هەر ناوێک پارتی بیەوێت داینێت، لۆبی لە دژ دەکرێت و تابووری پێنجەمی بۆ دروست دەکرێت، هەموو شتێک دەکرێت تا دەستنیشانکردنە تێپەڕ نەبێ".


سبەی رێگای كەلار بۆ دەربەندیخان دادەخریت\nگەڵا جاف- كەلار\nبەمەبەستی كاركردن لەرێگاو بانەكانی سبەی رێگەی كەلار بۆ دەربەندیخان دادەخرێت، بەتایبەت هاتوچۆی ئۆتۆمبیلی بارهەڵگر لە زۆربەی رێگەكان قەدەعەدەكرێت وماوەی 2رۆژ دەخایەنێت.\nرێژەن بورهان ، بەرێوەبەری بەرێوەبەرایەتی پۆلیسی هاتوچۆی دەربەندیخان، ئەمڕۆ چوارشەمە 6 / 11 / 2019 شەمە بە رێگای كوردستانی راگەیاند، لە چوارچێوەی چاكسازی و نۆژەن كردنەوەی ڕێگاوبانەكان پرۆژەی نۆژەنكردنەوەی ڕێگای (دەربەندیخان - كەلار ) كە لە ئێستادا لە پردی دێوانە تاوەكو سەرەتای دوسایدی ناوشار نزیك بەنزینخانەكانی دەربەندیخان چەند ڕۆژێكە كۆمپانیای جێبەجێ كار سەرقاڵی بڕینی قیرتاوی ڕێگاكەیەودوینی چوارشەمە 5 ی تشرینی یەكەم ،كۆتای بەبڕینی قیرە كۆنەكە هاتووەبۆیە بۆئەومەبەستە سبەی 7ی تشرینی دووەم ڕێگای دەربندیخان بۆ كەلار بۆماوەی 2 رۆژ دادەخرێت.\nگووتیشی، هاتوچۆكردن بەئاراستەی كەلار دەكەوێتە سەر ڕێگای گوندەكانی، ژاڵەناو و هۆرێن و مەیدان، بە پێچەوانەشەوە لە كەلارەوە بۆ دەربەندیخان لە شەقامی مەیدان لادەدات بۆناو شارەدێی مەیدان و بناری بەمۆ تا دەربندیخان، وە لە بەرئەوەی پردی مەیدان ناتوانێت هاتوچۆی ئۆتۆمبێلی بارهەڵگری پێدا هاتوچۆ بكات بۆیە ڕێگا نادرێت بارهەڵگرەكان بەهەردوو ئاڕاستەدا بگەڕێنەوە سەر ڕێگا هەمیشەی یەكەی ( دەربندیخان - كەلار ) هەر بۆیە ئاگاداری سەرجەم شوفێرانی بارهەڵگر دەكەینەوە لە كۆتای ئەم هەفتەوە بۆماوەی ۲ دوو ڕۆژ هاتوچۆ ڕابگرن تا ئەو كاتەی ڕێگای سەر پردی دێوانە دەكرێتەوە.\nبەرێوەبەری هاتوچۆی دەربەندیخان، ئەوشس خستەروو، بۆ ئەم مەبەستە كاری پێویست و هەماهەنگی تەواو دەكرێت لەگەڵ بەڕێوەبەرایەتی هاتوچۆی گەرمیان و بنكەی ئاسایشی مەیدان و زاڵگەكان،هێماو كەرەستە ڕێنیشاندەرەكان لەسەر شەقام دادەنرێت.


بەڕێوەبەرایەتی بەکارخستن وۆرکشۆپێك سازدەکات\nلە درێژەی چالاکی و سیمینارەکانی بەڕێوەبەرایەتی بەکارخستن رۆژی چوارشەمە ڕێکەوتی ٢٠١٨/١/٣١ لە هۆڵی سیمیناری کۆلێجی زانست هەستا بە ئەنجامدانی وۆرکشۆپێك لەژێر ناونیشانی (دۆزینەوەی کارو ئەو کارامەییانەی بۆ بازاری کار پێویستن)\nوۆرکشۆپەکە پێکهاتبوو لە دوو سیمینار سیمیناری یەکەم لەلایەن بەرێز (مامۆستا ئاکۆ ابراهیم) خوێندکاری دکتۆراو مامۆستا لە کۆلێجی وەرزشی زانکۆی هەڵەبجە پێشکەش کراو تیایدا بەوردی تیشکی خستە سەر ئەو کارو پیشانەی کە تاك یاخود گروپ دەتوانرێت داهاتی پێ بە دەست بهێنێت بۆ ئەوەی ببێتە خاوەن کارو سەرمایەیەکی ئابوری باش بۆ خۆی دەست بخات.\nمامۆستا ئاکۆ لە درێژەی سیمینارەکەیدا ئاماژەی کرد بە چەند پرۆژەو بیرۆکەیەك لەوانە یاری وەرزشی کە دەتوانرێت خەڵك سودی لێ وەرگرێت بۆ ئەوەی کاری پێ پەیدا بکرێت و سودی لێ وەربگیرێت لە ڕووی ئابوورییەوە و هەروەها چاپکردنی کتێبێك تایبەت بەم بوارە کەلە داهاتوویەکی نزیکدا چاپ دەکرێت تاکو خوێندکاری زانکۆ لە دوای دەرچوونی لە زانکۆ ئاشنا بێت بەم بابەتەو جەختیشی کردەوە کە دەتوانرێت لەڕێگەی چەندین بیرۆکەی دیکەوە کار بدۆزرێتەوە تاکو چیتر خوێندکار بێ کار نەبێت و خۆی ببێتە خاوەنی کار.\nسیمیناری دووەم لەلایەن بەرێز (م.ی گۆران عمر) مامۆستای زانکۆ و بەڕێوەبەری بەڕێوەبەرایەتی بەکارخستن لە زانکۆی هەڵەبجەوە پێشکەشکراو تایبەت بوو بەو کارامەییانەی لە بازاڕی کاردا پێویستن بۆ دۆزینەوەی هەلی کارو دەبێتە هاوکارێکی باش لە دەستخستنی کاردا لەوانە فێربوون و زانینی زیاتر لە یەك زمان و بە تایبەت زمانی ئینگلیزی و شارەزایی لە بواری کۆمپیوتەرو توانای پەیوەندی کردن کە ئەمانە دەبنە خاڵی سەرکەوتن بۆ ئەو کەسەی کە خوازیاری دەستخستنی کارەو دەیەوێت کاری دەستکەوێت لەدوای دەرچوون و بەدەستهێنانی بڕوانامە لە زانکۆ. هەر لە سیمینارەکەدا ئەو مامۆستایە جەختیکردەوە ئەم کارامەییانەی لە ئێستادا گەورەترین ڕۆڵیان هەیە لە دەستخستنی کارو لەپێشترن لە بڕوانامەش بۆیە ئەمانە دەبنە خاڵی گرنگ و پێویست لە دەستکەوتنی کاردا. لە کۆتایی سیمینارەکەشدا خوێندکاران و مامۆستایان پرسیار و تێبینیەکانی خۆیان ئاراستەی پێشکەش کارانی وۆرکشۆپەکە کرد.\nبه‌روار : 2018-02-01 كات : بینراو : 576


کاک ئاری هەرسین خیانەت‌و خەبات کوجامەرحەبا - ئاوێنه\nکاک ئاری هەرسین خیانەت‌و خەبات کوجامەرحەبا\nئەم وتارە وەڵام نییە بۆ خودی کاک ئاری هێندەی شیکارێکـی سیاسییە لەنێوان دو ڕوداوی مێژویی کە لەدو کاتـی جیاوازاو لەدو بەشی پارچەکراوی یەک وڵاتـی داگیرکراو.\nبەرخودانی عەفرین نەک ئێمەی کورد بەڵکو هەموو ئەوانەی بەئاگاشن لە پێشهاتەی سیاسی و جەنگی دژە تیرۆرو رزگارکردنی مرۆڤایەتی لەدەست کۆیلە بوون و کوشتنـی مرۆڤـی بێتاوان و داگیرکاری سەرسام کردووە بەڵام ئەوەی جێـی داخە تا ئەم ساتەش خودی کورد هەر یەکی نەگرتووەو هەندێ لایەن و حیزب و خەڵکانـی سیاسـی لە هەوڵـی کەمکردنەوەی سەروەریەکانـی عەفرین و داتاشینـی جۆرێک لە پروپاگەندەن لەژێر چەتری نیشتمان و نەتەوەیا و بـێ شەرمانە چوونە ناوەوەی هەندێ هێـزی نزیک لە ڕژێمی سوریا کە لە تایەفەی عەلوی و شیعەن بۆ سەرسنورەکانی عەفرین بە ٣١ی ئاب بەراورد ئەکەن.\nمیلان کوندرا، ئەڵێت: “خیانەت لادانە لە خەت وڕۆیشتنە بەرەو نادیار”.\nپێناسەی خیانەت بریتییە لە: ئەنجامانی کارێکی ئەنقەست (عمدی) لەکاتی جەنگ یاخود ئاشتییا کە بەرژەوەندی هێزی بێگانە بپارێزێت و بەزیانی نیشتمانـی خانەخوێ کە ئاسایـشـــی وڵات بخاتە مەترسییەوە”.\nسەرەتا پێویستە بزانین هیچ پێوەرێکـی ئەخلاقی و ئینسانی و یاسایی و دینداری و ویژدانـی ڕێگەمان پێنایات خیانەتی نیشتیمانی و سەروەریـی سیاسـی لەتای یەک تەرازوابن، چونکە ئەگەر وابێت سیستمـی بەهاکان تێک ئەچێت و هیچ پاساوێکمان نا بێت بۆئەوەی کارێک بکەین خێری کۆمەڵگەی تیابێت. ئەگەر خیانەت ببێتە هێز بۆهێزێکـی سیاسـی ئەوا هیچ هێزێکی دیکە ناچار نییە چاکە ئەنجام بات.\nئەوەی گرنگە لەسەر ئەم بابەتە بوترێ دوو شتە. یەکەمیان، چوونە ناوەوەی ئەو هێزانەن بۆ ناو عەفرین و بۆ سەر سنوری بە ڕێکەوتنێکـی سەربازی نێوان هێزەکانی سوریای دیموکرات و سەرکردەکانـی کانتۆنـی عەفرین و ڕژێمی سوریا و بە نێوەندگیری ڕوسیاش بووە نەک ڕێکەوتنـی سیاسـی بەو واتایەی کە حکومەتـی سوریا ناتوانێت لە بەرامبەر چوونـی هێزەکانـی بۆ عەفرین دەسکەوتی هەبێت و ئیرادەی خۆی بسەپێنێت. دووەم، ئەم هێزانە کە بە هێزی میللی ناسێنراون “قوات الشعبیه” پێشتر لەلایەن هێزەکانـی یەکینەکانـی پاراستنـی گەلەوە پارێزگاریان لێکرا لەدەستـی داعش و نوسـرەو بەرەی ئیسلام و هیزە توندڕەوەکانیتـر.\n٣١ی ئابی ساڵی ١٩٩٦ گۆشەیەکە لە درێژەی ئەو کارنامەو سیاسەتە کە خەڵکـی کوردستان گەواهی دەرێتـی وە بەشیکە لە نەریتێکـی هەمیشەیـی و کارنامەی حزبەکانـی بزوتنەوەی کوردایەتـی لە چوارچێوەی جەنگـی دەسەڵاتا. پارتـی دیموکراتـی کوردستان بەسەرۆکایەتـی مەسعود بارزانـی دەستـی ڕاهاتوو ئاسای راکێشا بۆ دەسەڵاتـی بۆرژوا قەومـی دڕندەی بەعس بەسەرۆکایەتـی سەدام حسێن بۆ تێکشانـی رەقیبـی هاوبزوتنەوەکەی یەکێتـی نیشتمانـی کوردستان بەسەرۆکایەتـی جەلال تاڵەبانـی کەئەویش بووبوە هاوکاری جمهوری ئیسلامـی ئێران و هێزەکانـی ئەو رژێمە سێدارەچییەی پەلکێش کردبوو بۆ کوردستان، بەم کارەشیان کارەساتێکـی لەبیرنەچووەوەیان خستە سەر خەرمانـی مێژووی ڕەشیان.\nئاخر ٣١ی ئاب لەهەر وڵاتێکـی دنیاو لای هەرمیللەتێکـی تر بوایە، چەندین کارنامەی دکتۆرای لەسەر دەنوسـرا کەسیش نەی ئەتوانـی شانازی پێوە بکات.\nلە ٣١ی ئابا زۆرترین سوکایەتـی بە حکومەتـی ئەو کاتەی هەرێم و خودی پارتـی دیموکراتیشکرا بە هێنانە خوارەوەی ئاڵای کوردستان لەسەر دامەزراوەترین دەزگای هەرێمـی کوردستان کە ئەویش پەرلەمانی کوردستانە دانانـ و هەڵکردنـی ئاڵای عێراق لە شوێنـی بەڵام خۆ ئەمە لە عەفرین ڕوینەیاوە؟\nیەکەم جارە کورد لە ئاستـی سیاسییا توانیویەتـی دەوڵەتە داگیرکەرەکانـی کوردستان لەدژی یەکتر بەکار بێنێت، بە درێژایـی مێژوو هەمیشە داگیرکەران و دەوڵەتە جیاوازە سەردەستەکانـی کوردستان هەر لە عوسمانـی و سەفەوییەوە بگرە تا دەگاتە ئێران، تورکیا، سوریا و عێراق تەنانەت دەوڵەتە هەرێمـی و جیهانییەکان، گەلی کورد و هێزە کوردییەکانیان لە دژی یەکتر بەکار هێناوە لە پێناو سیاسەت و بەرژەوەندییەکانـی خۆیان.\nبەڵام ئێستا ئەوەی ئەیبینین و ئەشـی بیستین بۆ جاری یەکەم کورد توانیویەتـی لە پێناو خۆی و پاراستنـی هەرێمێکـی کوردستانـی دەوڵەتە نەیارەکانـی کورد بەکار بهێنێت بۆ ئامانج و بەژەوەندی خۆی بەڵگەش بۆ ئەوە ئەردۆگان و تورکیا شێلگیرانە دژایەتـی ئەکەن و هەڕەشەو گوڕەشە لەو هێزانە ئەکەن. هەرچەندە ئەو هێزەی چووەتە عەفرین هێزێکـی سەربازی خۆبەخشن خەڵکـی هه‌ردووشارۆچكه‌ی “نبۆل و زەهرا”ن نزیک لە عەفرینن کە لە لایەن حکوومەتـی سوریاوە ڕێگە پێدراو و شەرعین بەڵام له ماوە‌ی ساڵانـی رابردووا خەڵکـی ئەو دوو شارۆچه‌كه‌یه له‌لایه‌ن یەپەگەوە پارێزران و لە کۆمەڵکوژی ڕزگار کران و هەموو پێداویستیەکانـی ژیانیان لە لایەن یەپەگە و خەڵکـی عەفرینەوە بۆ دابین کرا ، ئێستا ئەوانیش وەڵامـی چاکەکانـی یەپەگە و خەڵکـی عەفرین ئەیەنەوە.\nخاڵێکـی تری پشتیوانـی چەکدارانی نبۆل و زەهران لە عەفرین ئەوەیە کە ئەوان ترسـی ئەوەیان هەیە لە ئەگەری داگیر کردنـی کانتۆنـی عەفرین لە لایەن هێزی داگیرکەری تورکیا و چەتە چەکدارە گرێدراوەکانـی ئەردۆغان کۆمەڵکوژ بکرێن، چونکووم دانیشتوانـی ئەو دوو شارۆچکەیە شیعە مەزهەبن.\nئەمڕۆ عەفرین بووەتە چەقـی ئاڵۆزییەکانـی سوریا و سیاستە ناوخۆیـی و هەرێمی و جیهانییەکان لەو وڵاتە و ناوچوکەیا. کێشەی عەفرین تەنانەت نەتوانرا بە دەستێوەردانـی ڕاستەخۆی زلهێزە جیهانییەکان ڕوسیا و ئامریکاش چارەسەر بکرێت، لەم ناوەیا بەڕێوەبرانـی کانتۆنـی عەفرین بە مەبەستـی ڕێگری کردن لە وێران بوونی کانتۆنەکە و مەترسـی داگیرکاری بە خوێێندنەوەیەکـی زیرەکانە لە هەوڵـی ئەوەەیان گۆڕانکاری لە دۆخەکەدا دروست بکەن.\nبەرخۆدانـی سەردەم کەرامەت و شکۆی تورکیای شکاند و هەر ئەو بەرخۆدانە بـێ وێنەیە ڕژیمی سوریا و هێزە هاوپەیمانەکانـی هان دەدات بۆ ڕێکەوتنێکـی لەم چەشنە چونکوم چۆن لەماوەی زیاتر لە مانگێک عەفرین نەکەوت و ناشکەوێت، کانتۆنـی عەفرین زیاتر لە پێشوو کاریگەری ئەبێت لە چەسپاندنـی سیستمـی فیدڕاڵـی باکووری و سوریا و زیاتر لە کوبانیش مێژووی سەروەری تۆمار دەکات.\nلە داهاتووی ڕۆژئاوای کوردستان و باکووری سوریا جگە لە هێڵـی سێیەم جێگای هیچ هێز و حکومەتێک نابێتەوە لە هەرێمێک کە کورد، عەرەب، سـریان، شیعە، سوننە، ئێزیدی و بەشێک لە چەپ و ئانارشیستەکانـی جیهان شانبەشانـی یەکتر لە هەوڵــی دامەزاندنـی سیستمێکـی خۆ بەڕێوەبەرای کۆمەڵگەن کە نەک وێنەی نییە لە جیهانا بەڵکـو خەونـی هەموو مرۆڤە ئازاد و دیمۆکراتەکانـی سەرتاسەری ئەم گۆی زەویەشە.\nمیژووی بزوتنەوەی کوردایەتی و حزبەکانی، لەسەرو هەموویانەوە پارتی ویەکێتی لێوان لێوە لە سیاسەتـی نۆکەرایەتـی و خۆشخزمەتـی بە وڵاتانـی ناوچەکەو زلهێزەکانـی دنیا، ئەم کارنامەو سیاسەتەشیان بەشێکە لە ماهیەتـی چینایەتـی ئەم حزبانە وەک حزب گەلێک کە نوێنەرایەتـی بەرژەوەندی و سیاسەتـی بۆرژوازی و سەرمایەداران و بنەماڵەیـی کوردستان ئەکەن، ئەمانە بەشێکن لەماهیەتـی ئەم حزبانە چ لەشاخ و چ لەشارو لێیان جیانابێتەوە بەڵام خەڵکانـی کورد پەروەری ڕاستەقینە نابـێ ببنە هاوبەشیان.\nلە کۆتایشا ئەبـێ بوترێ کە ٣١ی ئاب سەلمێنراوە کە خیانەت بوو گفتوگۆ هەڵناگری، پێشم وانییە کاک ئاری قسەیەکیتری هەبێ کە خۆی بە نەتەوەی ئەناسێنـێ بەڵام ئەم پێشهاتەیەی عەفرین ڕووداوێکـی هەنووکەییە و دواتر ئەکرێ لە کۆتاییدا لەسەر ئەنجامەکەی قسەیتر بکرێ.


ئه‌مه‌ریكا به‌بێ لادانی سزاكان دانوستان لەگەڵ ئێران ده‌ست پێ ده‌كاته‌وه\n:: PM:04:24:03/04/2021 \nرۆژی سێشه‌می داهاتوو ئێران و وڵاتانی پێنج كۆ یه‌ك دوای پێنج ساڵ له ڤیه‌نا كۆ ده‌بنه‌وه، ئه‌وه له كاتێكدایه كه ئێران له هاتنه سه‌ر كاری بایدنه‌وه بانگه‌شه‌ی بۆ ئه‌وه ده‌كرد مل به هیچ دانوستانێك نادات تا ئه‌و كاته‌ی ئه‌مه‌ریكا سه‌رجه‌م سزا ئابوورییه‌كانی سه‌ر تاران هه‌ڵنه‌گرێت. د. هێمن سه‌یدی چاودێری سیاسیی له‌و چاوپێكه‌وتنه‌دا بۆ "وشه" ئاماژه به‌وه ده‌دات، ئه‌مه‌ریكا ده‌یه‌وێ هه‌م بگه‌ڕێته‌وه ناو رێككه‌وتن و دانوستانه‌كان و هه‌میش سزاكانی سه‌ر ئێران به‌شێوه‌ی خۆی بهێڵێته‌وه.\n* رۆژی هه‌ینی كۆبوونه‌وه‌یه‌ك به‌شێوه‌ی ئه‌لیكترۆنی له نێوان ئێران و وڵاتانی پێنج كۆ یه‌ك به‌ڕێوه چوو كه ئه‌مه‌ریكا تێیدا به‌شدار نه‌بوو، ئه‌و كۆبوونه‌وه‌یه به‌بێ به‌شداریی ئه‌مه‌ریكا كه لایه‌نی سه‌ره‌كی رێككه‌وتنه‌كه‌یه چۆن به‌ڕێوه چووه؟\nرۆژی هه‌ینی ئه‌مه‌ریكا له كۆبوونه‌وه‌كه‌ی ئێران و وڵاتانی پێنج كۆ یه‌ك به‌شدار نه‌بوو، به‌ڵام ئه‌و كۆبوونه‌وه‌یه به ئاگاداری و ره‌زامه‌ندی ئه‌مه‌ریكا ئه‌نجام درا، ئێسته لایه‌نی كه‌م ئه‌گه‌ر چین و رووسیایش بخه‌ینه لاوه، وڵاتانی ئه‌وروپا و ئه‌مه‌ریكا له‌باره‌ی چۆنیه‌تی مامه‌ڵه‌كردن له‌گه‌ڵ ئێران، به‌یه‌كه‌وه كۆكن، رێك پێچه‌وانه‌ی سه‌رده‌می سه‌رۆكایه‌تی تره‌مپ.\nوڵاتانی ئه‌وروپا و ئه‌مه‌ریكا له‌باره‌ی چۆنیه‌تی مامه‌ڵه‌كردن له‌گه‌ڵ ئێران هاوڕان\n* فشارێك له‌لایه‌ن ئه‌وروپاوه دروست بووه بۆ ئه‌وه‌ی ئه‌مه‌ریكا بگه‌ڕێته‌وه ناو رێككه‌وتنه ئه‌تۆمییه‌كه‌ی ئێران و وڵاتانی پێنج كۆ یه‌ك، ئایا ئه‌مه‌ریكا مل به‌و فشاره ده‌دات؟\nئه‌وه‌ی كه بۆچی وڵاتانی ئه‌وروپا له‌سه‌ر ئه‌وه پێداگرن كه ئه‌مه‌ریكا بگه‌ڕێته‌وه ناو رێككه‌وتنه ئه‌تۆمییه‌كه، ئه‌وه سیاسه‌تی نوێی ئه‌مه‌ریكایه و به ته‌نیا پێداگری ئه‌وروپییه‌كان نییه، به‌ڵكو ئه‌مه‌ریكایش بۆخۆی ده‌یه‌وێ بێته‌وه ناو رێككه‌وتنه ئه‌تۆمییه‌كه، به‌ڵام به مه‌رج و تایبه‌تمه‌ندی خۆی، واتا رێككه‌وتنێكی زۆر جیاوازتر له رێككه‌وتنه ئه‌تۆمییه‌كه‌ی ساڵی 2015.\n* بۆچی ئه‌وروپا هه‌وڵ ده‌دات له چوارچێوه‌ی پێنج كۆ یه‌ك پێوه‌ندییه‌كان له‌گه‌ڵ ئێران دروست ببێته‌وه و به‌جۆرێك نایانه‌وێ ئه‌مه‌ریكا به ته‌نیا ئه‌مه بكات؟\nراستییه‌كه‌ی ئه‌وه ئێرانه مل به‌و دانوستانه راسته‌وخۆیه له‌گه‌ڵ ئه‌مه‌ریكا نادات، له‌وه ده‌ترسێت ئه‌گه‌ر راسته‌وخۆ له‌گه‌ڵ ئه‌مه‌ریكا دانوستان بكات، نه‌توانێ ئه‌وه‌نده ئیمتیازه‌ی له گرووپی پێنج كۆ یه‌ك وه‌ریده‌گرێت، ئه‌مه‌ریكا به‌و شێوه‌یه جڵه‌وی بۆ شل بكات، ئه‌گه‌رنا ئه‌وروپا رێگر نابێت له‌وه‌ی ئه‌مه‌ریكا راسته‌وخۆ له‌گه‌ڵ ئێران بكه‌وێته دانوستانه‌وه. ئێسته ئه‌وروپا و ئه‌مه‌ریكا باس له رێككه‌وتنی ئه‌تۆمی ساڵی 2015 ناكه‌ن، به‌ڵكو ئه‌و رێككه‌وتنه وه‌ك پردێك به‌كار ده‌هێنن بۆ رێككه‌وتنێكی زۆر گه‌وره‌تر، ئه‌وه ئه‌و بابه‌ته‌یه كه ئێران پێی رازی نییه، له به‌رانبه‌ردا ئه‌وروپا و ئه‌مه‌ریكا ده‌ڵێن ئێمه رێككه‌وتنێكمان ده‌وێ هه‌م به‌رنامه‌ی ئه‌تۆمی و به‌رنامه‌ی مووشه‌كی ئێران بگرێته‌وه، هه‌میش ده‌بێ ده‌سه‌ڵاتی ئێران له وڵاتانی رۆژهه‌ڵاتی ناوه‌ڕاست سنووردار بكه‌ن، ئه‌وانه ئه‌و دوو بابه‌ته‌ن كه ئێران لێیان ده‌ترسێت و ده‌ڵێ به هیچ شێوه‌یه‌ك له‌باره‌ی به‌رنامه‌ی مووشه‌كی و سیاسه‌ته‌كانی رۆژهه‌ڵاتی ناوه‌ڕاستی دانوستان ناكات. رۆژئاواش ئه‌و رێككه‌وتنه نوێیه‌ی وه‌ك پاكێجێك ده‌وێت كه هه‌موو ئه‌و به‌شانه له‌خۆ بگرێت، له به‌رانبه‌ریشدا كارتێكی به‌هێزیان به‌ده‌سته‌وه‌یه كه ئه‌ویش سزا ئابوورییه‌كانه.\nرێككه‌وتنی 2015 وه‌ك پردێك به‌كار ده‌هێنن بۆ رێككه‌وتنێكی گه‌وره‌تر\n*به‌ڵام ئه‌مڕۆ یه‌كێتی ئه‌وروپا رای گه‌یاند كه ئه‌مه‌ریكا له كۆبوونه‌وه‌كه‌ی رۆژی سێشه‌می ڤیه‌نا كه ئێران و رووسیا و چین و سێ وڵاتی ئه‌وروپا به‌شدارن، ئاماده ده‌بێت، چۆنه به پێچه‌وانه‌ی بانگه‌شه‌كانی رابردووی ملی به‌و كۆبوونه‌وه‌یه دا؟\nراستییه‌كه‌ی ئێران پاشه‌كشێیه‌كی زۆری كردووه به‌وه‌ی رۆژی سێشه‌م له كۆبوونه‌وه‌ی ڤیه‌نا به‌شداری ده‌كات، له‌به‌رئه‌وه‌ی پێشتر ئێران رای گه‌یاندبوو به هیچ شێوه‌یه‌ك له دانوستانێكدا به‌شداری ناكات كه ئه‌مه‌ریكا لایه‌نێكی دانوستانه‌كه بێت جا راسته‌وخۆ بێت یا ناڕاسته‌وخۆ، له‌گه‌ڵ ئه‌وه‌شدا به‌رده‌وام تاران بانگه‌شه‌ی بۆ ئه‌وه ده‌كرد كه گه‌ڕانه‌وه یان نه‌گه‌ڕانه‌وه‌ی ئه‌مه‌ریكا بۆ رێككه‌وتنه ئه‌تۆمییه‌كه به‌لایه‌وه گرنگ نییه و ئه‌وه‌ی به‌لایانه‌وه گرنگه، هه‌ڵگرتنی سزاكانه، ئێسته ئه‌مه‌ریكا ده‌یه‌وێ هه‌م بگه‌ڕێته‌وه ناو رێككه‌وتن و دانوستانه‌كان و هه‌میش سزاكانی سه‌ر ئێران به شێوه‌ی خۆی بهێڵێته‌وه، بیكاته كارتێكی به‌هێز بۆ خاڵه‌كانی دووه‌م و سێیه‌می رێككه‌وتنه نوێیه‌كه كه بریتییه له به‌رنامه‌ی موشه‌كی ئێران و سیاسه‌تی هیلالی شیعه‌ی ئه‌و وڵاته.\nئه‌و دیداره‌ی رۆژی سێشه‌می داهاتوو له ڤیه‌نا به‌ڕێوه ده‌چێت، پاشه‌كشێیه‌كی گه‌وره‌ی كۆماری ئیسلامییه كه له سێ مانگی رابردوو به به‌رده‌وامی دووپاتی كردووه‌ته‌وه كه به هیچ شێوه‌یه‌ك پێویست نییه ئه‌مه‌ریكا بگه‌ڕێته‌وه ناو رێككه‌وتنه ئه‌تۆمییه‌كه، له به‌رانبه‌ر دا وڵاتانی ئه‌وروپا سوورن له‌سه‌ر ئه‌وه‌ی ئه‌مه‌ریكا بگه‌ڕێته‌وه ناو رێككه‌وتنه‌كه، ئه‌گه‌ر كۆبوونه‌وه‌كه‌ی ڤیه‌نا رۆژی سێشه‌م به‌ڕێوه بچێت، بێگومان پاشه‌كشێیه‌كی گه‌وره‌ی ئێرانه له سیاسه‌ته‌كانی به‌رانبه‌ر ئه‌مه‌ریكا، ده‌بێته بناغه‌یه‌ك بۆ ئه‌و سیاسه‌ته‌ی ئه‌مه‌ریكا و ئه‌وروپا دایانڕشتووه كه ئه‌ویش بریتییه له‌وه‌ی دانوستان له‌گه‌ڵ ئێران بكه‌ن و سزا ئابوورییه‌كانیشی له‌سه‌ر هه‌ڵنه‌گرن.\n* له ئه‌گه‌ری گه‌ڕانه‌وه‌ی ئه‌مه‌ریكا بۆ رێككه‌وتنه‌كه‌ی ساڵی 2015، هه‌ڵوێستی هاوپه‌یمانانی ئه‌مه‌ریكا له رۆژهه‌ڵاتی ناوه‌ڕاست، به‌تایبه‌ت ئیسرائیل چۆن ده‌بێت، ئه‌مه‌ریكا چۆن ده‌توانێ ئه‌و باڵانسه دروست بكات كه هاوپه‌یمانانی له ناوچه‌كه رازی بكات؟\nهاوپه‌یمانانی ئه‌مه‌ریكا له رۆژهه‌ڵاتی ناوه‌ڕاست دۆخێكی باشیان هه‌یه، هه‌م سعوودیه و هه‌م ئیسرائیل له‌وه دڵنیان كه رێككه‌وتنێكی هاوشێوه‌ی رێككه‌وتنه‌كه‌ی سه‌رده‌می ئۆباما له‌گه‌ڵ ئێران دووباره نابێته‌وه و گره‌نتی ئه‌وه‌یان پێ دراوه، ئه‌مه‌ریكا و ئیسرائیل ژوورێكی هاوبه‌شیان دامه‌زراندووه بۆ ئه‌وه‌ی سیاسه‌ته‌كانیان له به‌رانبه‌ر ئێران هاوئاهه‌نگ بكه‌ن، به‌ڵێنیان داوه هیچ كامیان ئه‌ویتر سورپرایز نه‌كات، واتا ئه‌مه‌ریكا به‌بێ ئاگاداری ئیسرائیل رێككه‌وتن له‌گه‌ڵ ئێران نه‌كات، ئیسرائیلیش به‌بێ هاوئاهه‌نگی و ئاگاداری ئه‌مه‌ریكا هێرش نه‌كاته سه‌ر ئێران، ده‌كرێ بڵێین سیاسه‌تێكی وه‌ك سه‌رده‌می شه‌ڕی ساردیان به‌رانبه‌ر سۆڤیه‌ت گرتووه‌ته‌به‌ر كه تێكه‌ڵاوییه‌ك له فشار و دانوستان و پشتیوانی له دژبه‌رانی ئێران و به‌رده‌وامبوون له سزا ئابوورییه‌كانی سه‌ر تارانه، ده‌یانه‌وێ هه‌موو ئه‌وانه له‌سه‌ر یه‌ك كه‌ڵه‌كه بكه‌ن بۆ ئه‌وه‌ی بتوانن ره‌فتار یا رژێمی كۆماری ئیسلامی بگۆڕن.\n*ئاماژه‌ت به سیاسه‌تی ئه‌مه‌ریكا به‌رانبه‌ر سۆڤیه‌ت كرد، وێكچووی ئه‌و سیاسه‌ته له‌گه‌ڵ سیاسه‌تی ئێسته‌ی ئه‌مه‌ریكا به‌رانبه‌ر ئێران چییه؟\nله سه‌رده‌می سۆڤیه‌تدا ئه‌مه‌ریكا سیاسه‌تێكی دروستی گرته‌به‌ر، واتا هه‌وڵی ئه‌وه‌ی نه‌دا سۆڤیه‌ت به شه‌ڕی سارد یان هێرشی سه‌ربازی بڕووخێنێت، به‌ڵكو سیاسه‌تێكی تێكه‌ڵاو له گفتوگۆ و فشار و سزا و هاندانی دژبه‌رانی سۆڤیه‌تی گرته‌به‌ر، بینیمان پشتیوانی له ناڕه‌زایه‌تییه ناوخۆییه‌كانی سۆڤیه‌ت ده‌كرد، بۆ نموونه رادیۆی بۆ وڵاتانی هاوپه‌یمانی سۆڤیه‌ت داده‌مه‌زراند، هه‌ر له چیك و سلۆڤاكیاوه تا یۆگۆسڵاڤیای پێشوو، گه‌مارۆی ئابووری سۆڤیه‌تی به‌ته‌واوه‌تی جێبه‌جێ كرد، ئه‌وكاتانه‌ی رێككه‌وتنی "گات" كرا و تازه ده‌یانویست بناغه‌ی رێكخراوی ئابووری جیهانی دابنێن، وڵاتانی رۆژئاوایی له‌گه‌ڵ ئوسترالیا و ژاپۆن و ته‌نانه‌ت له‌گه‌ڵ چینیش پێوه‌ندیان دامه‌زراند، به‌ڵام نه‌ك هه‌ر پێوه‌ندی ئابوورییان له‌گه‌ڵ سۆڤیه‌ت نه‌بوو، به‌ڵكو گه‌مارۆشیان خستبووه سه‌ر. ئێسته‌یش ده‌یانه‌وێ ئێران به‌ره‌و ئه‌و ئاقاره به‌رن، ئه‌وان ده‌زانن ئێران دره‌نگ یا زوو به‌هۆی گه‌نده‌ڵییه‌كانی و ئه‌و فشارانه‌ی له‌لایه‌ن خه‌ڵكه‌كه‌یه‌وه له‌سه‌ریه‌تی، هه‌روه‌ها به‌هۆی ته‌نگژه‌ی ئابووری و ناكۆكییه ناوخۆییه‌كانیان، به‌ره‌و رووخان ده‌ڕوات، رۆژئاوا ده‌یه‌وێ به شێوه‌یه‌ك ئه‌و پرۆسه‌یه بڕواته پێشه‌وه كه شه‌ڕ و كوشتاری لێ نه‌كه‌وێته‌وه، به‌بێ هێرشی سه‌ربازی بێت یان ئێران ده‌ست بۆ په‌لاماردانی ئیسرائیل ببات و كێشه‌یه‌كی گه‌وره بخوڵقێنێت.\nئەمەریکا سزاكانی سه‌ر ئێران دهێڵێته‌وه و دەیكاته كارتێكی به‌هێز بۆ ملدانی بە رێککەوتنە نوێیەکە\n* ره‌فتاری ئه‌مه‌ریكا به‌رانبه‌ر ئێران لایه‌نی كه‌م له‌و چوار ساڵه‌ی سه‌رۆكایه‌تی بایدن به چ شێوه‌یه‌ك ده‌بێت؟ ئایا وه‌ك ئه‌وه‌ی له میدیاكان باس ده‌كرێ، ئه‌مه‌ریكا هیچ نه‌رمییه‌ك به‌رانبه‌ر تاران ده‌نوێنێت؟\nراستییه‌كه‌ی سیاسه‌تی چه‌ند ساڵی داهاتووی ئه‌وروپا و ئه‌مه‌ریكا به‌و شێوه‌یه ده‌بێت كه له‌گه‌ڵ ئێران دانوستان بكه‌ن و له به‌رانبه‌ردا هیچ ئیمتیازێكی پێ نه‌ده‌ن، یان له به‌رانبه‌ر وه‌رگرتنی ئیمتیازی زۆر گه‌وره له ئێران، ئیمتیازێكی زۆر بچووكی پێ بده‌ن، بۆ نموونه رێ بده‌ن هه‌ندێك له پاره بلۆككراوه‌كانی ئێران له عێراق بگه‌ڕێته‌وه تاران، به‌ڵام له‌گه‌ڵ ئه‌وه‌شدا گه‌مارۆكان به‌رده‌وام ده‌بن و پرسی مافی مرۆڤ له ناوخۆی ئێران زیاتر به‌رجه‌سته ده‌كرێته‌وه و هاوكات ئه‌مه‌ریكا و ئه‌وروپا به‌یه‌كه‌وه سیاسه‌تێكی هاوبه‌شیان ده‌بێت بۆ پشتیوانی له ئۆپۆزسیۆنی ئێران.


سوپای عێراق ڕێگه به پارتی نادات بگه‌ڕێته‌وه شنگال |\nHome سەرەکی سوپای عێراق ڕێگه به پارتی نادات بگه‌ڕێته‌وه شنگال\nسێ جار له‌گه‌ڵ سوپا و حه‌شدی شه‌عبی دانیشتوون\nهه‌وڵه‌كانی پارتی بۆ گه‌ڕانه‌وه‌یان بۆ قه‌زای شنگال و گه‌ڕانه‌وه‌ی قایمقامی پێشوو بۆ سه‌ر كاره‌كه‌ی دوای سێ کۆبوونه‌وه له‌گه‌ڵ سوپا و حه‌شدی شه‌عبی شكستی هێنا و سوپای عێراق ڕێگه نادات قایمقامی شنگال بگه‌ڕێته‌وه سه‌ر كاره‌كه‌ی و ڕێگه‌ی دهۆك-شنگالیشی داخستوه.\nدوای هاتنی سوپای عێراق بۆ ناوچه جێناكۆكه‌كان و كشانه‌وه‌ی پێشمه‌رگه له‌و ناوچانه، قائیمقامی شنگال له پۆسته‌كه‌ی دوور خرایه‌وه و پارتیش ناوچه‌كه‌ی به‌جێهێشت، دوای نزیكه‌ی 10 مانگ هێشتا سوپای عێراق ڕێگه نادات قائیمقامی شنگال بگه‌ڕێته‌وه سه‌ر كاره‌كه‌ی، به وته‌ی به‌رپرسێكی یه‌كێتیی سوپای عێراق پێیانی وتووه چارسه‌ری كێشه‌كان له به‌غدایه تاوه‌كو به‌غدا ڕازی نه‌بێت ڕێگه به گه‌ڕانه‌وه‌یان نادرێت.\nساڵح گه‌رگه‌ری، كارگێری مه‌ڵبه‌ندی نه‌ینه‌وای یه‌كێتیی به ״ئاژانس״ی وت: ״هیچ هه‌وڵێك نییه بۆ گه‌ڕانه‌وه‌ی پارتی بۆ ئه‌و ناوچانه، بەرپرسانی سوپای عێراق بە ئەمەریکییەکانیان و بەرپرسانیان وتبوو ڕێگه ناده‌ین بگه‌ڕێنه‌وه تاوه‌كو كێشه‌كان له به‌غدا چاره‌سه‌ر نه‌كرێن و گه‌ڕانه‌وه‌تان له ده‌ستی به‌غدایه.״\nلە ئەنجامی بەڕێوەچوونی ڕیفراندۆمدا لە مانگی ئەیلوولی ساڵی ڕابردوو و كشانه‌وه‌ی پێشمه‌رگه له ناوچه جێناكۆكه‌كان، سوپای عێراق و حه‌شدی شه‌عبی ده‌ستیان به‌سه‌ر قه‌زای شنگالدا گرت و قایمقامی قه‌زاكه و دوو به‌ڕێوه‌به‌ری ناحیه‌یان له سنووره‌كه له كار دوور خسته‌وه و كه‌سانی نزیك له خۆیانیان له شونێیان دانا.\nقادر قاچاخ، به‌رپرسی لقی شنگال-ی پارتی به ״ئاژانس״ی وت: ״جارێ هیچمان نه‌كردووه بۆ گه‌ڕانه‌وه‌مان بۆ شنگال ڕه‌وشه‌كه وه‌كو خۆی ماوه، حه‌شدی شه‌عبی له ناوچه‌كه نه‌ماوه ته‌نها سوپای عێراق له شنگال ماوه، به‌ره‌به‌ره وه‌زعه‌كه چاك ده‌بێت.״\nوتیشی: ״سێ جار لەگەڵ سوپای عێراق و حەشدی شەعبی دانیشتووین، بەڵام حەشدی شەعبی ڕێگەی نەداوە بە گەڕانەوەمان، لەگەڵ ئەوەشدا هەوڵمان داوە لە ڕێگەی ئەنجوومەنی پارێزگای موسڵەوە بەڵام بێ ئەنجام بووە.״\nله كاتی هاتنیان بۆ سنووری شنگال سوپای عێراق ڕێگه‌ی نێوان شنگال- دهۆكیان داخستووه، تائێستا ئاماده نه‌بوون ڕێگەكه بكه‌نه‌وه، به وته‌ی قایمقامی شنگال ڕێگاكه ناكه‌نه‌وه و ڕێگه‌ی پێ ناده‌ن بگڕێته‌وه بۆ شنگال.\nمه‌حما خه‌لیل، قائیمقامی له‌سه‌ركارلادراوی شنگال به ״ئاژانس״ی وت: ״من له‌سه‌ر پۆستی خۆمم ده‌ستووری و یاساییه‌ن له‌ناو خه‌ڵكی ئاواره‌ی خۆمانداین، ڕۆژانه له ئۆفیسی خۆم له پارێزگای موسڵ ده‌وام ده‌كه‌م كاره‌كان ڕایی ده‌كه‌م.״\nوتیشی: ״ڕێگه‌ی نێوان شنگال-دهۆك تا ئێستا نه‌كراوه‌ته‌وه هه‌رچه‌نده چه‌ندین جار وه‌عد دراوه، به‌ڵام نه‌براوه‌ته سه‌ر و هیچ هه‌وڵێكی نوێش نییه بۆ گه‌ڕانه‌وه‌مان بۆ شنگال و ئۆفیسه‌كه‌مان له شنگال داگیر كراوه.״


ھێمن ھەورامی: عێراق مانایه‌كی بۆ شەراكەت نەھێشتۆتەوە - ئاوێنه\n“بۆیە داوای سەربەخۆیی دەكەین”\nھێمن ھەورامی: عێراق مانایه‌كی بۆ شەراكەت نەھێشتۆتەوە\nبه‌وته‌ی هێمن هه‌ورامی راوێژكاری مه‌سعود بارزانی، عێراق مانای بۆ شەراكەتی نیشتمانی بۆ پێكھاتەكانی عێراق نەھێشتۆتەوە. ناوبراو رایگه‌یاندووه، “بۆیە ئێمە داوای سەربەخۆیی دەكەین”.\nئاوێنه: ھێمن ھەورامی، بەرپرسی كاروباری سیاسی مەكتەبی مه‌سعود بارزانی سەرۆكی پارتی، رایگه‌یاندووه، “عێراق مانای بۆ شەراكەتی نیشتمانی بۆ پێكھاتەكانی عێراق نەھێشتۆته‌وه‌و نایانەوێت شەریك بین، بۆیە ئێمە داوای سەربەخۆیی دەكەین.”\nسەبارەت بەڕەوشی سیاسی عێراق، ھەورامی ده‌ڵێت، “لەو پەیامەدا كە سەرۆك بارزانی بۆ ٥ی ئادار بڵاویكرده‌وه. تێیدا بەڕونی باسی لەو ناكۆكییانە كردووە كە لەنێوان ھەرێم‌و بەغدا ھەیەو ھەڵسوكەوتەكەی پەرلەمانی عێراق ڕوسپییەتی كوردی دەرخست كە بۆچی دەمانەوێت سەربەخۆ بین. ئەوان نایانەوێت شەریك بین.”\nناوبراو وتویه‌تی، “ئێمە عێراقی فیدڕاڵمان بنیاد نایەوە، بۆ ئەوەی عێراقێك دروست بكرێتەوە كە جێگای شانازی بێت بۆ عێراقییەكان نەك مافەكانیان زەوت بكرێن.”\nئه‌م وتانه‌ی ھێمن ھەورامی له‌میانه‌ی كۆبونه‌وه‌یه‌كیدا هات له‌گه‌ڵ تۆن ئالەرس، باڵیۆزی نوێی نەرویج لەئوردن‌و عێراق.\nبه‌پێی هه‌واڵی میدیاكانی پارتی، باڵیۆزی نەرویج سوپاس‌و پێزانینی وڵاتەکەی بۆ هەرێمی کوردستان‌و قوربانیدانی هێزی پێشمەرگە لەجەنگی دژ بەتیرۆر ڕاگەیاندوه. هه‌روه‌ها پشتگیریی وڵاتەکەی بۆ دانوستانی نێوان هەولێرو بەغدا دوپاتکردۆتەوە.